1 Mose 3 - Holy Bible [Ewe Bible 1913] - (1Mo 3)\nKe da dze aye wu gbemelã, siwo katã Yehowa Mawu wɔ la, eye wògblɔ na nyɔnu la bena: Vavãe Mawu gblɔ bena, migaɖu abɔmetiawo katã ƒe tsetsea ɖeke o mahã?\nNyɔnua ɖo ŋu na da la be: Míeɖua abɔmetiawo ƒe tsetse faa;\nke Mawu gblɔ le ati, si le abɔa titina la ƒe tsetse ŋuti bena: Migaɖu eƒe ɖeke o, eye migaka asi eŋu hã o, be miagaku o!\nEye da la gblɔ na nyɔnua bena: Miele kuku ge akpɔ o;\nke boŋ Mawu nyae bena, gbesigbe ke miaɖu eƒe ɖe la, miaƒe ŋkuwo laʋu, eye mianɔ abe Mawu ene, anya nyui kple vɔ̃.\nTete wo kpakple eve ƒe ŋkuwo ʋu, eye wodze sii bena, yewole amama, eye wòtɔ amagbawo hesa ɖe ali.\nEye esi wose Yehowa Mawu ŋkɔ le anyinufaɣi le abɔa me la, amea kple srɔ̃a woɣla wo ɖokui ɖe Yehowa Mawu ɖe abɔmetia ɖe te.\nTete Yehowa Mawu yɔ amea gblɔ nɛ bena: Afika nèle?\nEɖo ŋu nɛ bena: Mese ŋkɔwò le abɔa me, eye meva; elabena mele amama, eye meɣla ɖokuinye.\nEgblɔ be: Ameka toe na wò be, amamae nèle? Alo ɖe nèɖu ati, si ŋuti meɖe se na wò be, megaɖu eƒe ɖeke o la ƒe ɖe mahã?\nAme la ɖo ŋu bena: Nyɔnu, si nètsɔ nam la, eyae na atia ɖem meɖu.\nEye Yehowa Mawu gblɔ na nyɔnua bena: Nukaŋuti nèwɔ alea? Nyɔnu la ɖo ŋu ne be: Da lae blem, eye meɖui.\nEye Yehowa Mawu gblɔ na da la bena: Esi nèwɔ alea la, eyata woaƒo fi ade wò le aƒemelãwo kple gbemelãwo katã dome: Wò ƒodo dzi nazɔ, eye ʋuʋudedie naɖu le wò agbe me ŋkekewo katã me!\nEye wògblɔ na nyɔnua bena: Mana nakpe fu geɖe le fufɔfɔ me, alé ku hafi àdzi vi, ke wò tame anɔ srɔ̃wò ŋu, eye eya anye gã ɖe dziwò.\nEye wògblɔ na Adam bena: Esi nèse srɔ̃wo ƒe gbe, eye nèɖu ati, si ŋuti mede se na wò be, megaɖu eƒe ɖekeɖeke o la ƒe ɖe la, eyata woaƒo fi ade anyigba le tawò, àkpe fu hafi akpɔ nu àɖu tso me le wò agbe me ŋkekewo katã me.\nŊu kple aŋɔka amie na wò, eye naɖu anyigba dzi amagbewo!\nFifia ate wò, hafi nakpɔ abolo aɖu, vaseɖe esime nagatrɔ azu anyi, elabena eya mee woɖe wò tsoe. Anyi nènye, eye anyi ke nagatrɔ azu!\nEye ame la tsɔ ŋkɔ na srɔ̃a bena Xawa, elabena eya ava nye ame gbagbewo katã dada.\nEye Yehowa Mawu tsɔ lãgbalẽwu do na Adam kple srɔ̃a.\nEye Yehowa Mawu gblɔ be: Kpɔ ɖa, ame zu sigbe mía dometɔ ɖeka ene, eye wònya nyui kple vɔ. Ke be wòagaɖo asi ɖa agbe agbetia hã ƒe ɖe aɖu, eye wòanɔ agbe ɖoɖoɖo o la,\nYehowa Mawu ɖe ame ɖa tso Eden-bɔ la me, bene woaŋlɔ anyigba, si me woɖee tsoe.\nTete wònyã ame la, eye wòna Kerubiwo tsɔ yi, si trɔa eɖokui, eye wòklẽna abe dzo ƒe aɖe ene la, ɖanɔ Eden-bɔ la ƒe ɣedzeƒe gome, bena woadzɔ agbeti la mɔ nu.\n1 Mose 3:5\n1 Mose 3:8\n1 Mose 3:10\n1 Mose 3:12\n1 Mose 3:18\n1 Mose 3:20


“Miwɔ Dɔ Na Yehowa Abe Kluviwo Ene” (Romatɔwo 12:11) | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Migawɔ kuvia le miaƒe dɔ ŋu o. . . . Miwɔ dɔ na Yehowa abe kluviwo ene.” —ROM. 12:11.\nNu kae kluvinyenye si ŋu woƒo nu tsoe le Romatɔwo 12:11 la bia?\nNu kae míawɔ be míagazu Satana kple eƒe xexea ƒe kluviwo o?\nAleke Yehowa ɖoa eteƒe na eƒe kluviwoe?\n1. Aleke kluvinyenye si ŋu woƒo nu tsoe le Romatɔwo 12:11 to vovo na ale si amewo bua kluviwoe?\nBE WOANYE Mawu ƒe kluvi to vovo kura na ale si amewo bua kluviwoe egbea. Ne woƒo nu tso kluviwo ŋu la, woƒe susu yia ame siwo dzi woɖuna ŋutasesẽtɔe, siwo wotena ɖe anyi hewɔa nu madzɔmadzɔ ɖe wo ŋu la dzi. Gake Mawu ƒe Nya si tso gbɔgbɔ me la ƒo nu tso Kristotɔwo ŋu be wonye kluvi siwo lɔ̃na faa be yewoasubɔ yewoƒe Aƒetɔ lɔ̃ame la. Esi apostolo Paulo xlɔ̃ nu ƒe alafa gbãtɔ me Kristotɔwo be ‘woawɔ dɔ na Yehowa abe kluviwo ene’ la, ɖe wònɔ dzi dem ƒo na wo be lɔlɔ̃ si le wo si na Mawu naʋã wo woawɔ subɔsubɔdɔ kɔkɔe na eyama. (Rom. 12:11) Nu kae kluvinyenye sia bia? Nu kae míawɔ be míagazu kluviwo na Satana kple eƒe xexea o? Eye teƒeɖoɖo kawoe asu ame siwo subɔ Yehowa nuteƒewɔwɔtɔe abe kluviwo ene la si?\n“MELƆ̃ NYE AƑETƆ” VEVIE\n2. (a) Nu kae aʋã kluvi Israel vi be wòagbe be woagana ablɔɖe ye o? (b) Ne kluvi aɖe lɔ̃ be woaŋɔ to na ye la, nu kae esia fia?\n2 Míekpɔa kluvi siwo tɔgbi Yehowa di be míanye ƒe kpɔɖeŋu le Mawu ƒe Se si wòtsɔ na Israel viwo me. Sea bia be woana ablɔɖe Hebri kluvi le eƒe kluvizuzu ƒe ƒe adrelia me. (2 Mose 21:2) Ke hã Yehowa wɔ ɖoɖo tɔxɛ aɖe na kluvi si lɔ̃ eƒe aƒetɔ eye wòdi be yeayi edzi asubɔe la. Eƒe aƒetɔ akplɔe ayi ʋɔtru alo ʋɔtruti la ŋu, eye wòatsɔ nuŋɔnui aŋɔ to nɛ. (2 Mose 21:5, 6) Eɖe dzesi be ɖoɖoa ku ɖe amea ƒe to ŋu. Le Hebrigbe me la, toɖoɖo do ƒome kple nusese. Eya ta efia be kluvi si woŋɔ to na la lɔ̃ faa be yeayi edzi aɖo to yeƒe aƒetɔ ahasubɔe. Esia kpe ɖe mía ŋu míekpɔ nu si míaƒe adzɔgbeɖeɖe na Yehowa bia, si nye be lɔlɔ̃ na Mawu naʋã mí míalɔ̃ faa aɖo toe.\n3. Nu kae ʋãa mí míeɖea adzɔgbe na Mawu?\n3 Esi míexɔ nyɔnyrɔ hezu Kristotɔwo la, míedo ŋgɔ ɖe adzɔgbe na Yehowa be míasubɔe, be míanye eƒe kluviwo. Didi si le mía me be míaɖo to Yehowa awɔ eƒe lɔlɔ̃nu ye ʋã mí míeɖe adzɔgbe nɛ. Menye ame aɖekee zi esia ɖe mía dzi o. Le sɔhɛ kple ɖevi siwo xɔ nyɔnyrɔ gɔ̃ hã gome la, woawo ŋutɔwoe lɔ̃ faa tsɔ wo ɖokui ɖe adzɔgbe na Yehowa hafi, ke menye esi wodi be yewoadze yewo dzilawo ŋu tae o. Lɔlɔ̃ na Yehowa, mía Aƒetɔ si le dziƒo, ye nye nu si koŋ ʋãa Kristotɔwo woɖea adzɔgbe nɛ. Apostolo Yohanes ŋlɔ bena: “Nu si lɔlɔ̃ na Mawu fiae nye esi: be míawɔ eƒe seawo dzi.”—1 Yoh. 5:3.\nWONA ABLƆÐE MÍ, GAKE MÍEKPƆTƆ NYE KLUVIWO\n4. Nu kae wòhiã be míawɔ hafi azu “dzɔdzɔenyenye ƒe kluviwo”?\n4 Aleke gbegbe míedaa akpe na Yehowae nye esi be wòʋu mɔnukpɔkpɔ ɖi mí be míanye yeƒe kluviwo! Ne míexɔ Kristo ƒe tafevɔsaa dzi se la, míekpɔa ablɔɖe tso nu vɔ̃ ƒe kluvinyenye me. Togbɔ be míekpɔtɔ nye ame madeblibowo hã la, míelɔ̃ faa be míaɖo to Yehowa kple Yesu. Paulo ɖe esia me nyuie le lɛta siwo gbɔgbɔ ʋãe wòŋlɔ la dometɔ ɖeka me, esi wògblɔ be: “Mibu mia ɖokui abe ame kukuwo ŋutɔŋutɔ ene na nu vɔ̃, gake abe ame gbagbewo ene na Mawu, to Kristo Yesu dzi.” Eyome exlɔ̃ nu mí be: “Ðe mienyae be, ne mieyi edzi le mia ɖokui tsɔm na ame aɖe abe kluviwo ene be yewoaɖo toe la, ekema miezu eƒe kluviwo le esi mieɖoa toe ta, eɖanye nu vɔ̃ tɔwo hena ku, alo toɖoɖo tɔwo hena dzɔdzɔenyenye oa? Ke woada akpe na Mawu be, mienye nu vɔ̃ ƒe kluviwo tsã, gake mieva zu ame siwo tso dzi me ɖoa to nufiafia ma si ƒomevi wotsɔ mi de asi na la. Ɛ̃, esi wona ablɔɖe mi tso nu vɔ̃ me ta la, mieva zu dzɔdzɔenyenye ƒe kluviwo.” (Rom. 6:11, 16-18) De dzesii be apostoloa ƒo nu tso ‘toɖoɖo tso dzi me’ ŋu. Nyateƒee, adzɔgbeɖeɖe na Yehowa nana míezua “dzɔdzɔenyenye ƒe kluviwo.”\n5. Avu kae wòle be mí katã míanɔ wɔwɔm, eye nu ka tae?\n5 Gake nu eve aɖewo li siwo wòle be míawɔ avu kple hafi ate ŋu ayi edzi anɔ agbe ɖe míaƒe adzɔgbeɖeɖe nu. Gbãtɔe nye míaƒe blibomademade. Paulo hã wɔ avu sia. Egblɔ be: “Mekpɔa dzidzɔ le Mawu ƒe se la ŋu ŋutɔ le ame si menye le ememe la gome, gake mekpɔ se bubu aɖe le nye ŋutinuwo me, si le aʋa wɔm kple nye susu ƒe se, eye wòléam aboyoe yina na nu vɔ̃ ƒe se, si le nye ŋutinuwo me.” (Rom. 7:22, 23) Esi míede blibo o ta la, ele be míayi edzi anɔ avu wɔm kple ŋutilã ƒe nudzodzrowo. Apostolo Petro ɖo aɖaŋu na mí be: “Minɔ abe ablɔɖemewo ene, ke hã menye be miatsɔ miaƒe ablɔɖe la atsyɔ nu vɔ̃ɖi wɔwɔ dzi o, ke boŋ abe Mawu ƒe kluviwo ene.”—1 Pet. 2:16.\n6, 7. Aleke Satana dzea agbagba be yeana yeƒe xexea nadzro mí?\n6 Nu evelia si wòle be míawɔ avu kple ye nye xexe sia si dzi gbɔgbɔ vɔ̃wo le ŋusẽ kpɔm ɖo. Satana, si nye xexe sia dziɖula, dzidzea eƒe aŋutrɔwo ɖe mía dzi kple susu be yeagblẽ míaƒe nuteƒewɔwɔ na Yehowa kple Yesu dome. Edina be yeana míazu yeƒe kluviwo. Be wòaɖo taɖodzinu sia gbɔ la, edzea agbagba be yeana yeƒe xexea nakpɔ ŋusẽ ɖe mía dzi. (Mixlẽ Efesotɔwo 6:11, 12.) Mɔ siwo dzi Satana tona ƒe ɖee nye be yeana xexea nadze abe nu si nya kpɔ alo nu si dzroa ame ene. Apostolo Yohanes xlɔ̃ nu mí be: ‘Miganɔ xexea alo nu siwo le xexea me la lɔ̃m o. Ne ame aɖe lɔ̃a xexea la, Fofo la ƒe lɔlɔ̃ mele eme o; elabena nu sia nu si le xexea me—ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo tsɔtsɔ ƒo adegbee—la metso Fofo la gbɔ o, ke boŋ xexea me wotso.’—1 Yoh. 2:15, 16.\n7 Didi be woazu kesinɔtɔ xɔ aƒe ɖe amewo me le xexea me. Satana dina be míaxɔe ase be gae nye ame—eyae nana wokpɔa dzidzɔ. Fiase gãgãwo bɔ. Wonana wòdzena le boblododowo me be agbe blibaa nɔnɔ, nunɔamesi gbogbowo kple agbeɖuɖu ye le tsia dzi. Mɔzɔzɔ ŋuti dɔwɔlawo wɔa ɖoɖo ɖe mɔkekeyiyi kple xexemetɔwo le teƒe siwo nya kpɔ ŋu. Ɛ̃, afi sia afi si míato la, xexea ƒonɛ ɖe mía nu be “míaʋu ŋku vie”—be míanɔ agbe ɖe xexea ƒe dzidzenuwo nu.\n8, 9. Nu kae ate ŋu anye afɔku gã aɖe na mí, eye nu ka tae?\n8 Petro gblɔ tso ƒe alafa gbãtɔ me Kristo hamea me tɔ siwo va nɔ nuwo ŋu bum abe xexea ene la ŋu be: “Wobua agbeɖuɖu le ŋkeke me abe dzidzɔdonamenu ene. Ðiƒoƒowo kple nuwɔamewo wonye, eye wòdzɔa dzi na wo vevie be woatsɔ alakpanufiafiawo able mi ne wole nu ɖum kpli mi. Elabena wogblɔa nya gã nya gã siwo ŋu viɖe aɖeke mele o, eye wotsɔa ŋutilã ƒe nudzodzrowo kple agbenɔnɔ gbegblẽwo blea ame siwo si le nu gbegblẽ wɔlawo gbɔ teti koe nye ema la. Togbɔ be wole ablɔɖe ŋugbe dom na wo hã la, woawo ŋutɔwo wonye kluviwo na nu gbegblẽ wɔwɔ. Elabena ame si dzi ame aɖe ɖu la, ame ma wɔnɛ kluvii.”—2 Pet. 2:13, 18, 19.\n9 Kɔɖiɖi na “ŋkuwo ƒe nudzodzro” menaa ablɔɖe ame o. Ke ɖe wònaa ame va zua xexea ƒe aƒetɔ makpɔmakpɔ, Satana Abosam, ƒe kluvi boŋ. (1 Yoh. 5:19) Afɔku gã aɖee wònye be ame nazu ŋutilãmenudidi vivivo ƒe kluvi—enye kluvinyenye si me wometea ŋu dona le bɔbɔe o.\nAGBEMEDƆ SI ME DZIDZEME VAVÃ LE\n10, 11. Ame kawo koŋue Satana tɔ ŋkui egbea, eye aleke suku kɔkɔ dede ate ŋu ana nuwo nasesẽ na wo?\n10 Egbea hã Satana tɔa ŋku ame siwo si nuteƒekpɔkpɔ boo mesu o la, abe ale si ko wòwɔe le Eden bɔa me ene. Sɔhɛwo koŋ dzie wòdzidze eƒe aŋutrɔwo ɖo. Satana mekpɔa dzidzɔ kura ne sɔhɛ, alo ame bubu ɖe sia ɖe, tiae be yeazu Yehowa ƒe kluvi o. Mawu ƒe futɔ la di be ame sia ame si ɖe adzɔgbe na Yehowa nado kpo nuteƒewɔwɔ nɛ.\n11 Mina míagatrɔ ɖe kluvi si lɔ̃ woŋɔ to nɛ ƒe kpɔɖeŋua ŋu. Kluvi si woŋɔ to na la ase veve ɣeyiɣi aɖe ya, gake vevesesea nu yina kaba, eye dzesi si nana amewo nyana be ekpɔtɔ nye kluvi la tsia anyi. Ate ŋu asesẽ na sɔhɛ ne etiae be yeawɔ nu si to vovo na ye hatiwo tɔ, alo ate ŋu ase veve gɔ̃ hã. Satana doa nukpɔsusu si nye be dɔ gã wɔwɔ le xexea me ye naa dzidzeme ame ɖe ŋgɔ, gake ele be Kristotɔwo nanyae be, gbɔgbɔmenuhiahiãwo gbɔ kpɔkpɔe nye nu vevitɔ le agbe me. Yesu gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mat. 5:3) Mawu ƒe lɔlɔ̃nu wɔwɔ tae Kristotɔ ɖeadzɔgbewo le agbe ɖo, ke menye Satana tɔ tae o. Wokpɔa dzidzɔ ɖe Yehowa ƒe se la ŋu eye wodea ŋugble le eŋu zã kple keli. (Mixlẽ Psalmo 1:1-3.) Gake egbea, nu siwo wosrɔ̃na le suku kɔkɔwo xɔa ɣeyiɣi geɖe ale gbegbe be, Yehowa subɔla si tiae be yeade suku kɔkɔ makpɔ vovo ade ŋugble le Mawu ƒe Nya ŋu ahakpɔ eƒe gbɔgbɔmenuhiahiãwo gbɔ ale si dze o.\n12. Tiatia kae dzea ŋgɔ sɔhɛ geɖewo egbea?\n12 Ne Kristotɔ nye kluvi le aƒetɔ xexemetɔ te la, aƒetɔ ma ate ŋu ana agbea nasesẽ nɛ. Paulo bia le eƒe lɛta gbãtɔ si wòŋlɔ na Korintotɔwo me be: “Ðe nènye kluvi esime woyɔ wòa?” Azɔ eɖo aɖaŋu be: “Mègana wòaɖe fu na wò o; gake ne àte ŋu axɔ ablɔɖe la, wɔ mɔnukpɔkpɔ ma ŋuti dɔ.” (1 Kor. 7:21) Ne kluvi si le aƒetɔ xexemetɔ te ate ŋu axɔ ablɔɖe la, ema anyo wu. Egbea le dukɔ geɖe me la, dziɖuɖu ƒe se bia be ame nade suku hena ƒe agbɔsɔsɔme aɖe. Le ema megbe la, sukuvia ŋutɔ ate ŋu atiae nenye be ayi edzi. Ne Kristotɔ tiae be yeade suku kɔkɔ kple susu be yeate ŋu akpɔ dɔ gã awɔ le xexe sia me la, ate ŋu asesẽ nɛ ŋutɔ be wòawɔ ɣeyiɣiawo katã ƒe subɔsubɔdɔa.—Mixlẽ 1 Korintotɔwo 7:23.\nAƒetɔ ka ƒe kluvie nànye?\nSUKU KƆKƆ ALO SUKU KƆKƆTƆ KEKEAKE?\n13. Sukudede ka ƒomevie Yehowa subɔlawo tiana?\n13 Paulo xlɔ̃ nu Kolose Kristotɔwo be: “Mikpɔ nyuie: ɖewohĩ ame aɖe ato xexemenunya kple beble dzodzro dzi le amewo ƒe kɔnyinyiwo nu alé mi adzoe, le xexea ƒe gɔmedzenuwo nu, ke menye le Kristo nu o.” (Kol. 2:8) Nufialagãwo doa “xexemenunya kple beble dzodzro” kpakple “amewo ƒe kɔnyinyiwo” ɖe ŋgɔ. Zi geɖe la, suku kɔkɔ siwo me wofiaa xexemenunya le la nu wulawo mesrɔ̃a asinudɔ aɖeke o, eya ta wometea ŋu kpɔa nu suesue siwo wòle be ame ŋutɔ natsɔ asi awɔ le gbe sia gbe gbenɔnɔ me la gbɔ o. Gake Yehowa subɔlawo ya tiaa sukudede si akpe ɖe wo ŋu woasrɔ̃ aɖaŋudɔ siwo akpe ɖe wo ŋu woanɔ agbe tsɛ ahasubɔ Mawu dzidzedzetɔe. Wobua aɖaŋu si Paulo ɖo na Timoteo nya vevii, esi wògblɔ be: “Nyateƒee, ɖokuitsɔtsɔ na Mawu sia nye viɖenu gã, ne nu si le ame si la dzea ame ŋu. Eya ta esi nunyiame kple nudodo le mía si la, nu siawo adze mía ŋu.” (1 Tim. 6:6, 8) Kristotɔ vavãwo metsia dzi ɖe yunivɛsiti ɖaseɖigbalẽwo kple agbalẽnyalagãwo ƒe bubuŋkɔ gãgãwo ŋu o, ke wotsia dzi ɖe “kafukafugbalẽwo,” siwo nye ame siwo ŋu wokpe ɖo wova zu Yesu ƒe nusrɔ̃lawo, boŋ ŋu to gomekpɔkpɔ le gbeadzisubɔsubɔdɔa me bliboe ale si woate ŋui me.—Mixlẽ 2 Korintotɔwo 3:1-3.\n14. Le Filipitɔwo 3:8 la, aleke Paulo bu mɔnukpɔkpɔ si su esi be wòanye Mawu kple Kristo ƒe kluvi lae?\n14 Bu apostolo Paulo ŋu kpɔ. Yudatɔwo ƒe Sefiala Gamaliel ƒe afɔ nue wofia nui le. Woate ŋu atsɔ suku si Paulo de ɣemaɣi la asɔ kple yunivɛsitisuku egbea. Gake esi Paulo tsɔ suku kɔkɔ ma dede sɔ kple mɔnukpɔkpɔ si su esi be wòanye Mawu kple Kristo ƒe kluvi la, aleke wòbui? Egblɔ be: “Mebua nuwo katã hã be wonye nu búbu le nye Aƒetɔ Kristo Yesu ŋuti sidzedze ƒe asixɔxɔ, si nyo wu sãsãsã la ŋuti.” Egblɔ kpee be: “Le eyama ta melɔ̃ nuwo katã zu nu búbu, eye mebua wo abe gbeɖuɖɔ dzro aɖe ko ene, bene Kristo nasu asinye.” (Flp. 3:8) Nya siawo kpena ɖe sɔhɛ Kristotɔwo kple wo dzila Mawu vɔ̃lawo ŋu wowɔa nyametsotso siwo me nunya le le sukudenyawo me. (Kpɔ nɔnɔmetatawo.)\nNA SUKU KƆKƆTƆ KEKEAKE DEDE NAÐE VI NA WÒ\n15, 16. Suku ka tɔgbie míakpɔ le Yehowa ƒe habɔbɔa me, eye nu kae nye eƒe taɖodzinu?\n15 Aleke nɔnɔmea le le xexea ƒe suku kɔkɔwo me egbea? Zi geɖe la, ɖe menye teƒe mawoe tsitretsitsi ɖe dziɖuɖuwo kple amegãwo ŋu xɔ aƒe ɖo oa? (Ef. 2:2) To vovo na ema la, Yehowa ƒe habɔbɔa mee míakpɔ suku kɔkɔtɔ kekeake le, si míedena le Kristo hame si me ŋutifafa le la me. Mɔnukpɔkpɔ sua mí katã si be míakpɔ viɖe tso Teokrasi Subɔsubɔ Sukua me kwasiɖa sia kwasiɖa. Woɖo suku tɔxɛ na nɔviŋutsu mɔɖela trewo (si nye, Nɔviŋutsu Trewo Ƒe Bibliasrɔ̃suku) kple na mɔɖela srɔ̃tɔwo (si nye, Kristotɔ Srɔ̃tɔwo Ƒe Bibliasrɔ̃suku). Teokrasi suku siawo kpena ɖe mía ŋu be míaɖo to Yehowa, mía Aƒetɔ si le dziƒo.\n16 Míate ŋu awɔ numekukuwo le Index la alo Watchtower Library si le CD-ROM dzi me ake ɖe gbɔgbɔmekesinɔnu gbogbo aɖewo ŋu. Hehexɔxɔ siawo katã ƒe taɖodzinu koŋue nye be wòakpe ɖe mía ŋu míasubɔ Yehowa. Wofiaa ale si míakpe ɖe amewo ŋu woadzra wo kple Mawu dome ɖo la mí. (2 Kor. 5:20) Esia kpena ɖe woawo hã ŋu be woasu te afia nu ame bubuwo.—2 Tim. 2:2.\nTEƑEÐOÐO SI MAWU ƑE KLUVIWO AKPƆ\n17. Teƒeɖoɖo kawoe míakpɔ ne míetia suku kɔkɔtɔ kekeake?\n17 Le Yesu ƒe talento ŋuti lododoa me la, wokafu kluvi wɔnuteƒe eveawo, wokpɔ dzidzɔ kple woƒe aƒetɔ, eye woƒe aƒetɔ de dɔ geɖe wu asi na wo. (Mixlẽ Mateo 25:21, 23.) Ne míetia suku kɔkɔtɔ kekeake egbea la, míakpɔ dzidzɔ eye viɖe geɖe anɔ míaƒe agbe ŋu. Bu Michael ƒe kpɔɖeŋua ŋu kpɔ. Ekpɔ dzidzedze le suku ale gbegbe be eƒe nufialawo kpe kplii be yewoadzro yunivɛsitidede ƒe mɔnukpɔkpɔ siwo ʋu ɖi nɛ me kplii. Ewɔ nuku na wo ŋutɔ esi Michael tiae boŋ be yeade dɔsrɔ̃suku ƒe ʋɛ aɖewo; eye eteƒe medidi o, esia kpe ɖe eŋu wòkpɔ dɔ si na wòle eɖokui dzi kpɔm hele gbesiagbe mɔɖeɖedɔa wɔm. Ðe wòwɔ nɛ be nu gã aɖe to ye ŋua? Egblɔ be: “Asixɔxɔ si le teokrasihehe si mexɔ le mɔɖelawo ƒe sukua kple esi xɔm mele abe hamemetsitsi ene fifia ŋu la nye esi ƒo ɖe sia ɖe ta. Yayra kple mɔnukpɔkpɔ siwo su asinye va se ɖe fifia la xɔ asi nam sãsãsã wu ga. Dzi dzɔam ŋutɔ be nyemetiae be made suku kɔkɔ o.”\n18. Nu kae ʋã wò nètiae be yeade suku kɔkɔtɔ kekeake?\n18 Suku kɔkɔtɔ kekeake dede nana míesrɔ̃a Mawu ƒe lɔlɔ̃nu eye wòkpena ɖe mía ŋu míewɔa dɔ na Yehowa abe kluviwo ene. Enaa mɔkpɔkpɔ mí be ‘woaɖe mí tso gbegblẽ ƒe kluvinyenye me,’ eye míava kpɔ “Mawu ƒe viwo ƒe ablɔɖe si me ŋutikɔkɔe le” la mlɔeba. (Rom. 8:21) Gawu la, míesrɔ̃a mɔ nyuitɔ si dzi míato aɖee afia be míelɔ̃ Yehowa, mía Aƒetɔ si le dziƒo, tso dzi blibo me.—2 Mose 21:5.


Yosua Kple Yeriko Ƒe Gliwo | Biblia Me Ŋutinya\nNUKAE na be Yerixo-gli siawo le mumum? Edze abe tu gã aɖe alo bɔmb woda wo ene. Gake le ŋkeke mawo me la, bɔmb mele wo si o; tu gɔ̃ hã mele wo si o. Yehowa wɔ nukunu bubu aɖe! Na míakpɔ alesi wòdzɔe la ɖa.\nSe nusi Yehowa gblɔ na Yosua: ‘Mi kple wò aʋawɔlawo mizɔ ƒo xlã du la. Mizɔ ƒo xlãe zi ɖeka gbe ɖeka hena ŋkeke ade. Mikɔ nubablaɖaka la ɖe asi. Nunɔla adre nanɔ aɖaka la ŋgɔ aku woƒe kpẽawo.\n‘Le ŋkeke adrelia dzi la, miazɔ aƒo xlã du la zi adre. Azɔ miaku kpẽawo edziedzi, eye amesiame nado aʋaɣli sesĩe. Eye gliawo amu adze anyi!’\nYosua kple ameawo wɔ nusi Yehowa gblɔ la. Esi wonɔ azɔlia dzi la, amesiame zi ɖoɖoe. Ame aɖeke megblɔ nya aɖeke o. Nusi nɔ ɖiɖim koe nye kpẽawo ƒe ɖiɖi kple azɔli la. Ðewohĩ Mawu ƒe amewo ƒe futɔ, siwo le Yerixo la vɔ̃ ŋutɔ. Èkpɔ ka dzẽ ma, si wosa ɖe fesrea nua? Ameka ƒe fesre enye ma? Ẽ, Raxab wɔ nusi ŋkutsala eveawo gblɔ be newɔ la. Eƒe ƒomea katã le xɔa me kplii hele nu kpɔm.\nMlɔeba le ŋkeke adreagbe, esi wozɔ ƒo xlã dua zi adre vɔ la, kpẽawo ɖi, aʋawɔlawo do ɣli, eye gliawo mu. Eye Yosua gblɔ be: ‘Miwu amesiame, eye miatɔ dzo du la. Mitɔ dzo nusianu. Migblẽ klosalo, sika, akɔbli kple gayibɔ la ko ɖi ne miatsɔ ade Yehowa ƒe agbadɔ la ƒe nudzraɖoƒe.’\nYosua gblɔ na ŋkutsala eveawo be: ‘Miyi Raxab ƒeme, miaɖe eya kple eƒe ƒome la do goe.’ Raxab kple eƒe ƒome la tsi agbe abe alesi ŋkutsalawo do ŋugbee ene.\nRahab Wɔ Ðe Woƒe Nyawo Dzi\nƑome aɖe tsi agbe esi Yeriko-glia mu.


Ale Si Woava Ðu Futɔ Si Nye Ku Dzi—Ale Si Yesu Ðu Ku Dzii\nGBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Catalan Cebuano Chichewa Chin (Hakha) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Cibemba Croatian Czech Dangme Danish Douala Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Pangasinan Papiamento (Aruba) Papiamento (Curaçao) Persian Philippines Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Ukrainian Urhobo Uruund Uzbek Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nTOGBƆ be mía dzila gbãtɔ Adam kple Xawa ƒe tomaɖomaɖoa he nu vɔ̃ kple ku vɛ na amegbetɔwo katã hã la, ema metrɔ tame si Mawu ɖo ɖe amegbetɔwo ŋu la o. Le Mawu ƒe Nya, Biblia katã me la, eka ɖe edzi na mí enuenu be yeƒe tameɖoɖoa metrɔ o.\n“Ami ku tegbee, eye Aƒetɔ Dziɖulagã Yehowa atutu aɖatsi ɖa le ŋkuwo katã me.”—Yesaya 25:8.\n“Futɔ mamlɛtɔ si woaɖe ɖa lae nye ku.”—1 Korintotɔwo 15:26.\n“Ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.”—Nyaɖeɖefia 21:4.\nAleke Mawu “ami ku” alo ‘ava ɖe’ futɔ si nye ku ɖae? Abe ale si míekpɔe va yi ene la, Biblia gblɔe eme kɔ be ‘ame dzɔdzɔewo anɔ agbe tegbee.’ Gake egagblɔ hã be “ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nu vɔ̃ o.” (Nyagblɔla 7:20) Be Mawu nava ɖe ku ɖa la, ɖe esia afia be magawɔ ɖe eya ŋutɔ ƒe nudidiwo dzi oa? Kura o! Mawu mawɔ esia gbeɖe o elabe “mate ŋu aka aʋatso o.” (Tito 1:2) Ke fifia, nu kae Mawu awɔ be wòana tameɖoɖo nyui si ta wòwɔ amegbetɔwo ɖo la nava eme?\nMAWU “AMI KU TEGBEE.”—YESAYA 25:8\nALE SI WOAÐE KU ÐA TO TAFE AÐE DZI\nYehowa Mawu wɔ tafe ƒe ɖoɖo aɖe si me lɔlɔ̃ le be yeato edzi aɖe amegbetɔwo tso ku si me. Gɔmesese si koŋ le tafe ŋue nye nane si ƒe home sɔ kple nu si dome gblẽ la xexe pɛpɛpɛ alo woaxe nu si dzɔdzɔenyenye bia wòasɔ ɖe enu. Esi amegbetɔwo katã nye nu vɔ̃ me siwo wotso kufia na ta la, Biblia gblɔe eme kɔ be: “Wo dometɔ aɖeke mate ŋu axɔ na nɔvia akpɔ o eye mate ŋu axe etafe na Mawu o, (fexexe ɖe woƒe agbe ta xɔ asi ale gbegbe be, womate ŋui akpɔ gbeɖe o).”—Psalmo 49:7, 8.\nNe amegbetɔ madeblibo ku la, eya ŋutɔ ƒe nu vɔ̃wo ta koe wòate ŋu axe fe ɖo; mate ŋu aɖe eɖokui, loo alo axe fe ɖe ame bubu ƒe nu vɔ̃wo ta o. (Romatɔwo 6:7) Míehiã ame deblibo si ŋu nu vɔ̃ mele o be wòatsɔ eƒe agbe ana ɖe mía ta, menye ɖe eƒe nu vɔ̃wo ta o, ke ɖe míaƒe nu vɔ̃wo ta.—Hebritɔwo 10:1-4.\nEsia tututu ƒe ɖoɖoe Mawu wɔ. Edɔ Via, Yesu tso dziƒo be woadzii ɖe anyigba dzi wòanye ame deblibo si ŋu nu vɔ̃ mele o. (1 Petro 2:22) Yesu gblɔ be ɖe yeva be “yeatsɔ yeƒe agbe ana wòanye tafe na ame geɖewo.” (Marko 10:45) Eku be yeaɖe futɔ si nye ku ɖa ale be míate ŋu akpɔ agbe.—Yohanes 3:16.\nƔEKAƔIE WOAVA ÐE KU ÐA?\nEgbea la, Biblia me nyagblɔɖi si ku ɖe “ɣeyiɣi sesẽ siwo me nɔnɔ asesẽ” ŋu si le eme vam, ɖo kpe edzi be míele xexe vɔ̃ɖi sia ƒe “ŋkeke mamlɛawo” me. (2 Timoteo 3:1) Ŋkeke mamlɛawo awu enu le “ame mavɔ̃mawuwo ƒe ʋɔnudɔdrɔ̃ kple tsɔtsrɔ̃ ŋkeke la” dzi. (2 Petro 3:3, 7) Gake ame siwo lɔ̃ Mawu la atsi agbe le tsɔtsrɔ̃ ma me eye woatsɔ “agbe mavɔ” ayra wo.—Mateo 25:46.\nYesu va be “yeatsɔ yeƒe agbe ana wòanye tafe na ame geɖewo.”—Marko 10:45\nMɔnukpɔkpɔ asu ame miliɔn geɖe siwo woafɔ ɖe tsitre la si be woava nɔ agbe tegbee. Yesu fɔ ame aɖe ɖe tsitre le Nain esi wòɖi tsa yi afi ma. Ahosi aɖe ƒe viŋutsuvi ɖeka kolia ku, eye esi ahosia ƒe nu “wɔ nublanui” na Yesu la, efɔ ɖevia ɖe tsitre. (Luka 7:11-15) Azɔ hã apostolo Paulo gblɔ be: “Mɔkpɔkpɔ le asinye le Mawu me . . . be tsitretsitsi li na ame dzɔdzɔewo kple ame madzɔmadzɔwo siaa.” Mɔkpɔkpɔ sẽŋu sia na míekpɔ ale si gbegbe Mawu lɔ̃ amegbetɔwo.—Dɔwɔwɔwo 24:15.\nAme biliɔn geɖe ate ŋu anɔ mɔ kpɔm be yewoava nɔ agbe tegbee. Biblia gblɔ be: “Ame dzɔdzɔewo anyi anyigba la dome, eye woanɔ edzi tegbee.” (Psalmo 37:29) Ɣemaɣi la, dzi adzɔ wo eye woƒe akɔ afa be yewokpɔ nya si apostolo Paulo ŋlɔ ƒe 2,000 aɖewo do ŋgɔ teƒe be: “Ku, wò dziɖuɖu ɖe? Ku, afi kae wò ti si nètsɔ le ame tém la le?” me vava teƒe ŋutɔŋutɔ. (1 Korintotɔwo 15:55) Ɣemaɣi la, woaɖu amegbetɔwo ƒe futɔ gãtɔ si nye ku dzi!\n“Mɔ” aɖe li si dzi wòle be nàzɔ ale be agbe si ƒomevi Mawu di be ame siwo lɔ̃ ye nanɔ la nasu asiwò.


2 Fiawo 25 | Biblia Le Internet Dzi | Xexe Yeye Gɔmeɖeɖe\n2 Fiawo 25:1-30\nNebukadnezar ƒe toɖeɖe ɖe Yerusalem (1-7)\nWotsrɔ̃ Yerusalem kple eƒe gbedoxɔ la; aboyomeyiyi zi evelia (8-21)\nWoɖo Gedaliya amewo nu (22-24)\nWowu Gedaliya; amewo si yi Egipte (25, 26)\nWoɖe Yehoyakin le gaxɔ me le Babilon (27-30)\n25 Le Zedekiya ƒe fiaɖuɖu ƒe ƒe asiekelia me, le ɣleti ewolia ƒe ŋkeke ewolia dzi la, Babilon-fia Nebukadnezar+ kple eƒe aʋakɔ bliboa ho ɖe Yerusalem ŋu.+ Eɖe to ɖee heƒu kpo ɖe eŋu godoo va kpe,+ 2 eye woɖe to ɖe dua va se ɖe Fia Zedekiya ƒe ƒe wuiɖekɛlia me. 3 Le ɣleti enelia ƒe ŋkeke asiekelia dzi la, dɔwuamea nu sẽ+ le dua me, eye nuɖuɖu aɖeke meli na dua me tɔwo o.+ 4 Woŋɔ dua ƒe gli,+ eye le zã me la, aʋawɔlawo katã to agbo si le gli eve dome le fia ƒe abɔ xa ƒe mɔ hesi dzo, esime Kaldeatɔwo ƒo xlã dua; eye fia la to mɔ si ɖo ta Araba.*+ 5 Ke Kaldeatɔwo ƒe aʋakɔa ti fia la yome heva tui le Yeriko tagba, eye eƒe aʋakɔ bliboa ka le eŋu. 6 Wolé fia la+ hekplɔe va Babilon-fia gbɔ le Ribla, ne woadrɔ̃ ʋɔnui. 7 Wowu Zedekiya viwo le eŋkume, eye Nebukadnezar gbã ŋku na Zedekiya; emegbe wòde akɔblikunyowui hekplɔe yi Babilon.+ 8 Le ɣleti atɔ̃lia ƒe ŋkeke adrelia dzi si nye Babilon-fia Nebukadnezar ƒe ƒe wuiasiekelia me la, fiaŋudzɔlawo ƒe amegã Nebuzaradan,+ si nye Babilon-fia ƒe dɔla va Yerusalem.+ 9 Etɔ dzo Yehowa ƒe aƒe+ la kple fia ƒe aƒe*+ kpakple aƒe siwo katã le Yerusalem,+ eye wòtɔ dzo ame ŋkutawo katã ƒe aƒewo.+ 10 Kaldeatɔwo ƒe aʋakɔ blibo si le fiaŋudzɔlawo ƒe amegã ŋu la gbã Yerusalem gliwo katã ƒu anyi.+ 11 Ke fiaŋudzɔlawo ƒe amegã Nebuzaradan ɖe aboyo ame siwo wogblẽ ɖe dua me la ƒe susɔewo, ame siwo na ta Babilon-fia kple dukɔ la me tɔ susɔeawo.+ 12 Ke fiaŋudzɔlawo ƒe amegã la gblẽ dukɔa me tɔ dahe aɖewo ɖi be woanye waingbledelawo kple dzizizidɔwɔlawo.+ 13 Eye Kaldeatɔwo gbã akɔblisɔti+ siwo le Yehowa ƒe aƒe la me kple kekeawo+ kpakple akɔbligazɔ+ si le Yehowa ƒe aƒe la me, eye wolɔ akɔbli la yi Babilon.+ 14 Wotsɔ dzofilɔgbaawo, sofiawo, dzotsinuawo, kpluawo, kple akɔblinu siwo katã wozãna na subɔsubɔdɔ wɔwɔ le gbedoxɔa me la dzoe. 15 Fiaŋudzɔlawo ƒe amegã la tsɔ dzoɖenu kple agba goboe siwo wotsɔ sika nyuitɔ+ kple klosalo nyuitɔ+ wɔ la dzoe. 16 Ke sɔti eveawo, gazɔ gã la kple keke siwo Salomo wɔ na Yehowa ƒe aƒea ƒe akɔbli ya mele dada me o.+ 17 Sɔti ɖe sia ɖe ƒe kɔkɔme le abɔklugui* wuienyi,+ eye ta si le edzi la nye akɔbli; ta la ƒe kɔkɔme nye abɔklugui etɔ̃, gaɖɔ la kple yevuboɖa siwo le ta la ŋu godoo va kpe la katã nye akɔbli.+ Sɔti evelia kple eƒe gaɖɔ la hã le nenema. 18 Fiaŋudzɔlawo ƒe amegã la lé nunɔlawo ƒe tatɔ Seraya+ kple Zefaniya+ si nye nunɔla evelia kpakple agbonudzɔla+ etɔ̃awo hã. 19 Elé fiaŋume ɖeka, si le aʋawɔlawo nu la le dua me kple fiaŋume vevi atɔ̃ siwo ŋu woke ɖo le dua me, kple aʋafia ƒe agbalẽŋlɔla, ame si yɔa dukɔ la ɖe aʋawɔwɔ ŋu kpakple dukɔ la me ŋutsu blaade siwo wokpɔ le dua me. 20 Fiaŋudzɔlawo ƒe amegã Nebuzaradan+ lé wo yi Babilon-fia gbɔ le Ribla.+ 21 Eye Babilon-fia wu wo le Ribla le Hamat-nyigba+ dzi. Ale woɖe aboyo Yuda tso eƒe anyigba dzi.+ 22 Ke Babilon-fia Nebukadnezar tsɔ Gedaliya,+ Ahikam+ vi, si nye Safan+ vi ɖo ame siwo wògblẽ ɖe Yuda-nyigba dzi la nu.+ 23 Esi aʋakplɔlawo katã kple woƒe amewo se be Babilon-fia ɖo Gedaliya dzikpɔlae la, enumake wova Gedaliya gbɔ le Mizpa. Ame siwo vae nye: Ismael, Netaniya vi, Yohanan, Karea vi, Seraya, Netofatɔ Tanhumet vi, kple Yaazaniya, Maakattɔ la ƒe vi, hekpe ɖe woƒe amewo ŋu.+ 24 Eye Gedaliya ka atam na woawo kple woƒe amewo hegblɔ na wo be: “Kaldeatɔwo subɔsubɔ megadzi ŋɔ na mi o. Minɔ anyigba la dzi, eye misubɔ Babilon-fia, ekema eme anyo na mi.”+ 25 Le ɣleti adrelia me la, Ismael,+ Netaniya vi, Elisama vi, si tso fiaƒomea me* la va, eye ŋutsu ewo le eŋu, eye wowu Gedaliya kple Yudatɔ kpakple Kaldeatɔ siwo le eŋu la le Mizpa.+ 26 Eye dukɔ blibo la katã, ɖeviwo kple tsitsiawo siaa kpakple aʋakplɔlawo dzo yi Egipte,+ elabena wole Kaldeatɔwo vɔ̃m.+ 27 Le aboyoɖeɖe Yuda-fia Yehoyakin+ ƒe ƒe blaetɔ̃ vɔ adrelia me, le ɣleti wuievelia ƒe ŋkeke blaeve vɔ adrelia dzi la, Babilon-fia Evil-Merodak ɖe Yuda-fia Yehoyakin le gaxɔ me,* le ƒe si me wòzu fia.+ 28 Eƒo nu kplii tufafatɔe, eye wòɖoe ɖoƒe kɔkɔ* wu fia bubu siwo katã le Babilon kplii. 29 Yehoyakin ɖe eƒe gaxɔmewuwo ɖi; eye wòɖua nu le fia la gbɔ ɣesiaɣi le eƒe agbemeŋkekewo katã me. 30 Eye fia la naa nuɖuɖu si wòhiã gbe sia gbe lae le eƒe agbemeŋkekewo katã me.\n^ Egɔmeɖeɖe tẽe, “si nye fiaɖuƒe la ƒe dzidzimevi.”\n^ Egɔmeɖeɖe tẽe, “do Yehoyakin ƒe ta ɖe dzi.”\n^ Alo, “eye wòdo eƒe fiazikpui ɖe dzi.”\n2 Fiawo 25


‘Nuka xe mɔ na nye nyɔnyrɔxɔxɔ mahã?’—DƆWƆWƆWO 8:36.\n1, 2. Aleke Filipo wɔ dze dzeɖoɖo gɔme kple Etiopia dziɖuɖumegã aɖee, eye nukae ɖee fia be ŋutsu sia nye mawusubɔla dovevienu?\nƑE ÐEKA alo eve le Yesu ƒe ku megbe la, dziɖuɖumegã aɖe nɔ mɔ zɔm tso Yerusalem yina Gaza. Kilometa 1,500 aɖewo ƒe tasiaɖam mɔzɔzɔ teɖeɖiameŋu aɖe le eŋgɔ. Ŋutsu dovevienu sia zɔ mɔ tso keke Etiopia yi Yerusalem ɖasubɔ Yehowa. Esi wòzɔ mɔ legbe ma trɔ gbɔna aƒe la, ezã ɣeyiɣia nyuie tsɔ nɔ Mawu ƒe Nya xlẽm—esia ɖe eƒe xɔse fia. Yehowa de dzesi ŋutsu sia ƒe veviedodonu, eyata eto mawudɔla aɖe dzi gblɔ na nusrɔ̃la Filipo be wòayi aɖaɖe gbeƒã nɛ.—Dɔwɔwɔwo 8:26-28.\n2 Esi wònye Etiopia dziɖuɖumegãa nɔ nua xlẽm sesĩe, abe alesi amewo lɔ̃a nuxexlẽ ɣemaɣi ene ta la, enɔ bɔbɔe na Filipo be wòaɖi ɖase nɛ. Esia tae Filipo te ŋu nya be Yesaya ƒe agbalẽxatsaxatsa xlẽmee wònɔ. Nya bɔbɔe sia si Filipo bia ŋutsua nyɔ eƒe ɖetsɔleme: “Èle nya, si xlẽm nèle la gɔme sema?” Esia na wodzro Yesaya 53:7, 8 me. Mlɔeba la, Filipo ‘gblɔ Yesu ŋuti nyanyuia fiae.’—Dɔwɔwɔwo 8:29-35.\n3, 4. (a) Nukatae Filipo na nyɔnyrɔ Etiopia-ŋutsua kaba nenema ɖo? (b) Nyabiase kawo mee míadzro fifia?\n3 Eteƒe medidi o, Etiopiatɔ sia va se dɔ si Yesu wɔna le Mawu ƒe tameɖoɖo mevava me, kpakple alesi wòhiãe be wòava zu Kristo ƒe nusrɔ̃la xɔnyɔnyrɔ, la gɔme. Esi ŋutsua kpɔ tsi aɖe la, ebia Filipo be: ‘Nukae xe mɔ na nye nyɔnyrɔxɔxɔ mahã?’ Ele eme be nyɔnyrɔxɔxɔ sia tɔgbe mebɔ o ya. Ŋutsu sia nɔ Mawu subɔm xoxo elabena enye trɔ̃subɔla-zu-Yudatɔ. Ne mexɔ nyɔnyrɔ ɣemaɣi o la, ɖewohĩ eteƒe adidi hafi mɔnukpɔkpɔ ma nagasu esi. Vevietɔ wu la, ŋutsu sia nya nusi Mawu di tso esi, eye wòdi be yeawɔe kple dzi blibo. Filipo lɔ̃ na nyɔnyrɔe kple dzidzɔ, eye le Etiopia-ŋutsua ƒe nyɔnyrɔxɔxɔa megbe la, “edze eƒe mɔ la dzi kple dzidzɔ.” Ðikeke mele eme o be eva zu nyanyuigbeƒãɖela dovevienu le wo de.—Dɔwɔwɔwo 8:36-39.\n4 Togbɔ be adzɔgbeɖeɖe kple nyɔnyrɔxɔxɔ menye afɔɖeɖe si woawɔ dzitsitsitɔe eŋu mabumabu nyuie o hã la, Etiopia dziɖuɖumegãa ƒe kpɔɖeŋua ɖee fia be wona nyɔnyrɔ ame aɖewo le nu sese tso Mawu ƒe Nya la me nyateƒea ŋu megbe kpuie ko. * Eyata esɔ be míadzro nyabiase siwo gbɔna me: Aleke woadzra ɖo ɖe nyɔnyrɔxɔxɔ ŋui? Nɔnɔme kawo mee wòle be woabu ame ƒe ƒexɔxɔ ŋu le? Gbɔgbɔmeŋgɔyiyi kae wòle be ame nawɔ hafi axɔ nyɔnyrɔ? Vevietɔ wu la, nukatae Yehowa bia tso esubɔlawo si be woaɖe afɔ sia?\nLɔlɔ̃ Ðe Nya Vevi aɖe Dzi\n5, 6. (a) Aleke Yehowa ƒe ame siwo nɔ anyi le blema la ɖee fia be yewolɔ̃e? (b) Ƒomedodo nyui kae ate ŋu ava nɔ mía kple Mawu dome ne míexɔ nyɔnyrɔ?\n5 Esi Yehowa ɖe Israel-viwo tso Egipte megbe la, elɔ̃ faa be yeaxɔ wo woanye ‘ye tɔ koŋ,’ yealɔ̃ wo, akpɔ wo ta, ahana woazu “dukɔ kɔkɔe” na ye. Gake hafi yayra siawo nasu wo si la, ele be woatsɔ nuwɔna ŋutɔŋutɔwo aɖo kpe edzi be yewo hã yewolɔ̃ Mawu. Nusi wowɔ tsɔ ɖe esia fia enye alesi wolɔ̃ be yewoawɔ ‘nya, siwo katã Yehowa gblɔ’ la dzi, eye wolɔ̃ be yewoanɔ nubabla ƒe ɖoɖo aɖe me kplii. (Mose II, 19:4-9) Le ƒe alafa gbãtɔ me la, Yesu de se na eyomedzelawo be woawɔ dukɔwo katã me nɔlawo woanye nusrɔ̃lawo, eye wona nyɔnyrɔ amesiwo xɔ eƒe nyawo dzi se. Ehiã be ame naxɔ Yesu Kristo dzi ase ahaxɔ nyɔnyrɔ ɣemaɣi hafi ƒomedodo nyui anɔ woa kple Mawu dome.—Mateo 28:19, 20; Dɔwɔwɔwo 2:38, 41.\n6 Ŋɔŋlɔawo me nuŋlɔɖi siawo ɖee fia be Yehowa yrana amesiwo ɖea adzɔgbe be yewoasubɔe hewɔna ɖe edzi la. Le Kristotɔwo gome la, adzɔgbeɖeɖe kple nyɔnyrɔxɔxɔ nye afɔɖeɖe vevi siwo hiã hafi woaxɔ Yehowa ƒe yayra. Míeɖoe kplikpaa be míalé eƒe dzidzenuwo me ɖe asi ahana wòafia mɔ mí. (Psalmo 48:15) Ne míewɔe alea la, ekema le kpɔɖeŋunyagbɔgblɔ nu la, Yehowa alé míaƒe alɔnu akplɔ mí ato mɔ si dzi wòle be míato la.—Psalmo 73:23; Yesaya 30:21; 41:10, 13.\n7. Nukatae wòle be adzɔgbeɖeɖe kple nyɔnyrɔxɔxɔ nanye ame ŋutɔ ƒe nyametsotso?\n7 Lɔlɔ̃ na Yehowa kple didi be míasubɔe ye le be wòanye nusi aʋã mí míaɖe afɔ siawo. Mele be ame naxɔ nyɔnyrɔ le esi ame aɖe gblɔ nɛ be esrɔ̃ nu ɣeyiɣi didi ta, alo esi wòkpɔ exɔlɔ̃wo le nyɔnyrɔ xɔm ta o. Ele eme be dzilawo kple Kristotɔ tsitsi bubuwo ate ŋu ade dzi ƒo na ame be wòabu adzɔgbeɖeɖe kple nyɔnyrɔxɔxɔ ŋu ya. Apostolo Petro de dzi ƒo na amesiwo se eƒe nyawo le Pentekoste-ŋkekea dzi la be ‘woana woanyrɔ wo.’ (Dɔwɔwɔwo 2:38) Ke hã, adzɔgbeɖeɖe nye ame ŋutɔ ƒe nyametsotso, eyata ame bubu aɖeke mate ŋu awɔe ɖe mía nu o. Mía ŋutɔwoe atso nya me be míawɔ Mawu ƒe lɔlɔ̃nu.—Psalmo 40:9.\nDzadzra Ðo Nyuie na Nyɔnyrɔxɔxɔ\n8, 9. (a) Nukatae Ŋɔŋlɔa meda asi ɖe nyɔnyrɔ nana vidzĩwo dzi o? (b) Ŋɔŋlɔawo me nugɔmesese kae wòle be wòasu ɖeviwo si hafi woaxɔ nyɔnyrɔ?\n8 Ðe ɖeviwo ate ŋu abu nuwo ŋu nyuie si ana woaɖe adzɔgbea? Ŋɔŋlɔawo meyɔ ƒe aɖeke si woaxɔ hafi axɔ nyɔnyrɔ ya o. Ke hã, vidzĩwo mate ŋu azu xɔsetɔwo, anɔ te ɖe nusiwo dzi woxɔ se dzi atso nya me, alo aɖe adzɔgbe na Mawu le mɔ aɖeke nu o. (Dɔwɔwɔwo 8:12) Ŋutinyaŋlɔla Augustus Neander gblɔ tso ƒe alafa gbãtɔ me Kristotɔwo ŋu le eƒe agbalẽ si nye General History of the Christian Religion and Church [Kristotɔwo ƒe Ha Kple Sɔleme Ŋutinya] me be: “Le gɔmedzedzea me la, ame tsitsiwo koe wonaa nyɔnyrɔe, elabena woawo koe ase egɔme be ƒomedodo kplikplikpli aɖe le nyɔnyrɔxɔxɔ kple xɔse dome.”\n9 Le ɖeviwo gome la, togbɔ be wo dometɔ aɖewo te ŋu sea nyateƒea gɔme kaba esime wometsi boo o hã, bubuawo ya tsina vie hafi va sea nuwo gɔme. Ke hã, hafi ɖevi naxɔ nyɔnyrɔ la, ele be ƒomedodo nanɔ woa kple Yehowa dome, wòase Ŋɔŋlɔa me nufiafia veviwo gɔme nyuie, eye nusi adzɔgbeɖeɖe bia ŋuti gɔmesese nyui nasu esi abe alesi wòle le tsitsiwo hã gome ene.\n10. Afɔɖeɖe kawoe hiã do ŋgɔ na adzɔgbeɖeɖe kple nyɔnyrɔxɔxɔ?\n10 Yesu de se na eƒe nusrɔ̃lawo be woafia nusiwo katã ƒe se yede la ame yeyewo. (Mateo 28:20) Eyata gbã la, ele be nyateƒea ƒe sidzedze vavãtɔ nasu ame yeyewo si, si akpe ɖe wo ŋu Yehowa kple eƒe Nya la ŋuti dzixɔse nasu wo si. (Romatɔwo 10:17; Timoteo I, 2:4; Hebritɔwo 11:6 ) Eye ne Ŋɔŋlɔawo me nyateƒea ɖo amea ƒe dzi gbɔ la, aʋãe wòatrɔ dzime ahatrɔ tso eƒe tsãgbenɔnɔ gbɔ. (Dɔwɔwɔwo 3:19) Mlɔeba la, eva dzroa amea be yeaɖe adzɔgbe na Yehowa ahaxɔ nyɔnyrɔ abe alesi Yesu de see ene.\n11. Nukatae wòle vevie be ame nakpɔ gome edziedzi le gbeƒãɖeɖedɔa me hafi axɔ nyɔnyrɔ?\n11 Afɔɖeɖe vevi bubu aɖe si hiã hafi ame nadze axɔ nyɔnyrɔe nye gbeƒã ɖeɖe Fiaɖuƒeŋutinyanyuia. Esiae nye dɔ vevitɔ kekeake si Yehowa de asi na eƒe amewo le ŋkeke mamlɛ siawo me. (Mateo 24:14) Esia wɔnɛ be gbeƒãɖela maxɔnyɔnyrɔwo ate ŋu akpɔ dzidzɔ si dona tsoa nyateƒea gbɔgblɔ na ame bubuwo me. Ne wowɔa dɔ sia la, ekema edzrana wo ɖo be ne wova xɔ nyɔnyrɔ vɔ la, woakpɔ gome edziedzi le gbeadzisubɔsubɔdɔa me veviedodotɔe.—Romatɔwo 10:9, 10, 14, 15.\nÐe Nane Le Mɔ Xem Na Wò Nyɔnyrɔxɔxɔa?\n12. Nukae ate ŋu ana ame aɖewo nanɔ hehem ɖe megbe le nyɔnyrɔxɔxɔ ŋu?\n12 Ame aɖewo anɔ hehem ɖe megbe le nyɔnyrɔxɔxɔ ŋu elabena womedi be yewoaxɔ agbanɔamedzi siwo kpe ɖe eŋu la o. Wonyae be ahiã be yewoawɔ tɔtrɔ geɖe le yewoƒe agbenɔnɔ me hafi ate ŋu awɔ Yehowa ƒe nudidiwo dzi. Alo woanya nɔ vɔvɔ̃m be ɖewohĩ yewomate ŋu ayi edzi awɔ nusi Mawu di tso yewo si le nyɔnyrɔxɔxɔ vɔ megbe o. Ame aɖewo ate ŋu asusu kura gɔ̃ hã be, “Ðewohĩ mava wɔ nu gbegblẽ gbeɖeka, si ana woaɖem le ha me.”\n13. Le Yesu ƒe ŋkekea me la, nukae na ame aɖewo he ɖe megbe le Yesu yome dzedze me?\n13 Le Yesu ƒe ŋkekea me la, ame aɖewo ɖe mɔ woa ŋutɔwo ƒe nudzodzrowo kple ƒomekadodowo xe mɔ na wo be womete ŋu va zu eƒe nusrɔ̃lawo o. Agbalẽfiala aɖe gblɔ be yeadze Yesu yome ayi afisiafi si wòayi. Gake Yesu gblɔ nɛ be zi geɖe la, yemekpɔa afisi yeamlɔ le zã me o. Esi Yesu kpe eƒe nyasela bubu aɖe be wòadze ye yome la, ŋutsua ɖo eŋu nɛ be wòaɖe mɔ na ye ‘yeaɖi’ ye fofo gbɔ. Ðewohĩ edi be yeanɔ aƒeme alala vaseɖe esime ye fofo ku hafi, le esi teƒe be wòakplɔ Yesu ɖo, eye ne fofoa va ku hãa, wòatrɔ yi aƒe ava ɖii. Mlɔeba la, ame etɔ̃lia aɖe gblɔ be hafi yeakplɔ Yesu ɖo la, ahiã be ‘yeayi aɖaklã’ ye ƒemetɔwo. Yesu gblɔ be taflatsedodo siawo sɔ kple ‘alesi ame agatrɔ anɔ nusiwo le emegbe la kpɔm.’ Eyata edze ƒã be amesiwo di be yewoahe ɖe megbe la akpɔ taflatsedonyawo godoo, si ta woanɔ sisim le woƒe Kristotɔwo ƒe agbanɔamedziwo nu.—Luka 9:57-62.\n14. (a) Aleke Petro, Andrea, Yakobo, kple Yohanes wɔ nui esi Yesu kpe wo be woava zu ameɖelawo? (b) Nukatae mele be míahe ɖe megbe le Yesu ƒe kɔkuti la tsɔtsɔ me o?\n14 Gake Petro, Andrea, Yakobo, kple Yohanes ya ƒe nuwɔna to vovo kura. Biblia gblɔ be esi Yesu kpe wo be woadze ye yome ahazu ameɖelawo la, “wogblẽ asabuawo ɖi, eye wodze eyome.” (Mateo 4:19-22) Esi wowɔ nyametsotso ma heheɖemegbemanɔmee ta la, nusi Yesu gblɔ na wo emegbe la va eme na wo be: “Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miaƒe luʋɔwo. Elabena nye kɔkuti la le bɔbɔe, eye nye agba la le wodzoe.” (Mateo 11:29, 30) Togbɔ be nyɔnyrɔxɔxɔ hea agbanɔamedzi aɖewo vanae hã la, Yesu ka ɖe edzi na mí be agbanɔamedzi mawo mekpena o, wo tsɔtsɔ le bɔbɔe, eye wonaa ame ƒe dzi dzea eme.\n15. Aleke Mose kple Yeremya ƒe kpɔɖeŋuwo ɖee fia be míate ŋu aka ɖe edzi be Mawu akpe ɖe mía ŋu?\n15 Esɔ be ame nase le eɖokui me be yemedze o. Mose kple Yeremya siaa se le wo ɖokui me gbã be yewomedze awɔ dɔ si Yehowa de yewo si la o. (Mose II, 3:11; Yeremya 1:6) Kakaɖedzi kae Mawu na wo? Egblɔ na Mose be: “Manɔ anyi kpli wò!” Edo ŋugbe na Yeremya be: “Meli kpli wò, be maɖe wò.” (Mose II, 3:12; Yeremya 1:8) Míawo hã míate ŋu aka ɖe edzi be Mawu akpe ɖe mía ŋu. Lɔlɔ̃ na Mawu kple ŋuɖoɖo ɖe eyama ŋu ate ŋu akpe ɖe mía ŋu míaɖu ɖikeke ɖesiaɖe si anɔ mía me be ɖewohĩ míate ŋu anɔ agbe ɖe míaƒe adzɔgbeɖeɖea nu o la dzi. Apostolo Yohanes ŋlɔ be: “Vɔvɔ̃ aɖeke mele lɔlɔ̃ me o, ke boŋ lɔlɔ̃ blibo nyãa vɔvɔ̃ doa goe.” (Yohanes I, 4:18) Ðevi aɖe ate ŋu anɔ vɔvɔ̃m ne wobe eya ɖeka nazɔ mɔ aɖe, gake ne woa kple fofoae le mɔa zɔm la, ekema dzi aɖo eƒo. Nenema kee Yehowa do ŋugbe na mí be ne míeɖoa ŋu ɖe ye ŋu tso dzi blibo me la, ekema ‘yeana’ mɔ si dzi zɔm míele kpli ye la ‘nadzɔ.’—Lododowo 3:5, 6.\nWɔna si Ŋu Bubu Le\n16. Nukatae wòle be woanyrɔ ame ɖe tsi me wòabu keŋkeŋ?\n16 Zi geɖe la, wonaa nuƒo aɖe si wotu ɖe Ŋɔŋlɔawo dzi tsɔ ɖea gɔmesese si le Kristotɔwo ƒe nyɔnyrɔxɔxɔ ŋu me doa ŋgɔ na nyɔnyrɔ nana ame yeyewo. Le nuƒoa ƒe nuwuwu la, wobiana amesiwo le nyɔnyrɔ xɔ ge la be woaʋu woƒe xɔse me le gaglãgbe to nyabiase eve aɖewo ŋu ɖoɖo me. (Romatɔwo 10:10; kpɔ aɖaka si le axa 22 hã.) Emegbe wonyrɔa ame yeyeawo ɖe tsi me, abe alesi wowɔe na Yesu ŋutɔ ene. Biblia ɖee fia be esi Yesu xɔ nyɔnyrɔ vɔ la, “edo go tso tɔa me” alo “tso tsia me.” (Mateo 3:16; Marko 1:10) Eyata eme kɔ nyuie be ɖe Yohanes Amenyrɔɖetsimela nyrɔ Yesu ɖe tsi me keŋkeŋ. * Ame nyɔnyrɔ ɖe tsi me keŋkeŋ sɔ kple tɔtrɔ gã si míewɔna le míaƒe agbe me la nyuie—le kpɔɖeŋumɔ nu la, míeku na míaƒe tsãgbenɔnɔ, eye míedze agbe yeye gɔme le Mawu subɔsubɔ me.\n17. Aleke amesiwo le nyɔnyrɔ xɔ ge kple nukpɔlawo siaa ate ŋu ade bubu wɔnaa ŋui?\n17 Nyɔnyrɔxɔxɔ nye afɔ si woɖena moveviɖoɖotɔe gake le dzidzɔ me. Biblia gblɔ be Yesu nɔ gbe dom ɖa esime Yohanes nyrɔe ɖe Yordan-tɔsisia me. (Luka 3:21, 22) Abe alesi kpɔɖeŋu sia ɖee fia ene la, ele be amesiwo le nyɔnyrɔ xɔ ge la nawɔ nu le bubu me. Eye esi wònye Biblia xlɔ̃ nu mí be míado awu si sɔ gbesiagbe ta la, ɖe mele be míawɔ aɖaŋuɖoɖo sia dzi geɖe wu le míaƒe nyɔnyrɔxɔgbe oa? (Timoteo I, 2:9) Nukpɔlawo hã ate ŋu aɖe bubu si sɔ afia ne woɖo to nyɔnyrɔxɔxɔnuƒoa nyuie, eye woawɔ nu le ɖoɖo nu ne wodi be yewoakpɔ nyɔnyrɔxɔxɔa teƒe.—Korintotɔwo I, 14:40.\nYayra Siwo Nusrɔ̃la Xɔnyɔnyrɔwo Kpɔna\n18, 19. Mɔnukpɔkpɔ kple yayra kawoe nyɔnyrɔxɔxɔ hena vɛ?\n18 Ne míetsɔ mía ɖokui ɖe adzɔgbe na Mawu hexɔ nyɔnyrɔ ko la, míeva zua ƒome tɔxɛ aɖe me tɔwo. Gbã la, Yehowa va zua mía Fofo kple mía Xɔlɔ̃. Míenye Mawu ƒe futɔwo do ŋgɔ na míaƒe nyɔnyrɔxɔxɔ; gake fifia, mía kplii dome va le nyuie. (Korintotɔwo II, 5:19; Kolosetɔwo 1:20) To Kristo ƒe vɔsa dzi la, míeva te ɖe Mawu ŋu, eye eya hã te ɖe mía ŋu. (Yakobo 4:8) Nyagblɔɖila Maleaxi gblɔ be Yehowa léa ŋku ɖe amesiwo zɔna le eƒe ŋkɔ si le wo ŋu me la ŋu, eye eŋlɔ woƒe ŋkɔwo ɖe eƒe ŋkuɖodzigbalẽ me. Mawu gblɔ be: “Woawoe azu tɔnye le ŋkeke, si wɔ ge mala la dzi, Yehowa Zebaot ye gblɔe, eye makpɔ wo ta, abe alesi ŋutsu kpɔa via, si subɔnɛ ta ene.”—Maleaxi 3:16-18.\n19 Nyɔnyrɔxɔxɔ nana míeva nɔa xexeame katã ƒe nɔviwo ƒe habɔbɔ aɖe hã me. Esi apostolo Petro bia Yesu Kristo be yayra kawoe eƒe nusrɔ̃lawo axɔ le nusiwo wotsɔ sa vɔe ta hã la, eɖo ŋu be: “Amesiame, si ke gblẽ nɔviŋutsuwo alo nɔvinyɔnuwo alo fofo alo dada alo srɔ̃ alo viwo alo abɔwo alo xɔwo ɖi le nye ŋkɔ ŋuti la, elaxɔ teƒeɖoɖo geɖe, eye anyi agbe mavɔ dome.” (Mateo 19:29) Ƒe geɖe megbe la, Petro ŋlɔ nu tso ‘nɔviwo ƒe habɔbɔ blibo’ si “le xexeame” ŋu. Petro ŋutɔ kpɔ alesi gbegbe nɔviwo ƒe habɔbɔa kpena ɖe ame ŋui kple yayra siwo le eme, eye míawo míate ŋu akpɔe nenema.—Petro I, 2:17; 5:9.\n20. Mɔkpɔkpɔ nyui kae nyɔnyrɔxɔxɔ nana ame?\n20 Gawu la,Yesu gblɔ be amesiwo adze ye yome la “anyi agbe mavɔ dome.”. Nyateƒee, adzɔgbeɖeɖe kple nyɔnyrɔxɔxɔ nana mɔkpɔkpɔ nɔa ame si be eƒe “asi [asu] agbe vavã la dzi”—si nye agbe mavɔ le Mawu ƒe xexea yeyea me. (Timoteo I, 6:19) Ðe míate ŋu aɖo gɔmeɖoanyi nyui bubu aɖe ɖe etsɔme ŋu na mía ŋutɔwo kple míaƒe ƒometɔwo wu esia? Mɔkpɔkpɔ nyui sia akpe ɖe mía ŋu “míazɔ le Yehowa, mía Mawu la ƒe ŋkɔ me ɖaa tegbee.”—Mixa 4:5.\n^ mm. 4 Yudatɔ kple trɔ̃subɔla-zu-Yudatɔ 3,000 siwo se Petro ƒe nuƒo le Pentekoste-ŋkekea dzi la hã xɔ nyɔnyrɔ le nuƒoa sese megbe teti. Abe Etiopiatɔ aƒedzikpɔlaa ene la, woawo hã wonya Mawu ƒe Nya la me nufiafia kple gɔmeɖose veviwo xoxo.—Dɔwɔwɔwo 2:37-41.\n^ mm. 16 Vine ƒe Expository Dictionary of New Testament Words gblɔ be Helagbe me nya baʹpti·sma si gɔme woɖe be nyɔnyrɔxɔxɔ la fia “nane ƒe tsi me yiyi wòabu keŋkeŋ, tsia me nɔnɔ, kple dodo tso tsia me.”\n• Nukatae wòle be míaɖe lɔlɔ̃ si le mía si na Yehowa afiae, eye alekee míawɔe?\n• Gbɔgbɔmeŋgɔyiyi kae wòle be ame nawɔ hafi axɔ nyɔnyrɔ?\n• Nukatae mele be míaɖe mɔ vɔvɔ̃ alo sisi le agbanɔamedzi nu nana míahe ɖe megbe le nyɔnyrɔxɔxɔ ŋu o?\n• Yayra tɔxɛ kawoe Yesu Kristo ƒe nusrɔ̃la xɔnyɔnyrɔwo ate ŋu akpɔ?\n‘Nuka xe mɔ na nye nyɔnyrɔxɔxɔ mahã?’\nNyɔnyrɔxɔxɔ nye afɔ si woɖena moveviɖoɖotɔe gake le dzidzɔ me


Todzimawunya La | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Croatian Cuba Tokunɔgbe Czech Dangme Danish Dayak Ngaju Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko India Tokunɔgbe Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Tokunɔgbe Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Tokunɔgbe Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Romany (Serbia) Runyankore Russia Tokunɔgbe Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Switzerland Germaniagbe Tagalog Tahitian Taiwan Tokunɔgbe Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nEsi Yesu tia apostolo 12-awo vɔ la, eɖi le toa dzi va teƒe aɖe si ame gbogbo aɖewo le. Ameawo tso Galilea, Yudea, Tiro, Sidon, Siria kple Yordan ƒe go kemɛ dzi. Wokplɔ ame siwo nɔ dɔ vovovowo lém kple ame siwo gbɔgbɔ vɔ̃wo nɔ fu ɖem na la vɛ. Yesu da dɔ na wo katã. Emegbe enɔ anyi ɖe toa dzi eye wòfia nu wo. Eƒo nu tso nu si wòle be míawɔ ne míedi be míanye Mawu xɔlɔ̃wo la ŋu. Ele be míalɔ̃ ɖe edzi be míehiã Yehowa le míaƒe agbe me eye ele be míasrɔ̃ ale si míalɔ̃e. Gake mímate ŋu alɔ̃ Mawu nenye be míelɔ̃ ame bubuwo o. Ele be míanyo dɔme na ame sia ame eye míalɔ̃ wo, míaƒe futɔwo hã le eme.\nYesu gblɔ be: ‘Menye mia xɔlɔ̃wo koe mialɔ̃ o. Ele be mialɔ̃ miaƒe futɔwo eye miatsɔ ake amewo tso dzi me ke. Ne ame aɖe do dziku ɖe ŋuwò la, yi egbɔ enumake eye nàɖe kuku nɛ. Miwɔ nu ɖe amewo ŋu abe ale si miadi be woawɔ nu ɖe mia ŋu ene.’\nYesu ɖo aɖaŋu nyui aɖewo na ameawo tso ŋutilãmenuwo hã ŋu. Egblɔ be: ‘Enyo be woanye Yehowa xɔlɔ̃ wu be ga geɖe nanɔ ame si. Fiafiwo ate ŋu afi wò ga, gake ame aɖeke mate ŋu afi xɔlɔ̃wɔwɔ si le wò kple Yehowa dome la o. Migatsi dzi ɖe nu si miaɖu, nu si miano, alo nu si miado la ŋu o. Milé ŋku ɖe xeviwo ŋu kpɔ. Mawu naa nu si woaɖu wòasu wo la wo ɣesiaɣi. Dzimaɖitsitsi mana mianɔ agbe ŋkeke ɖeka gɔ̃ hã akpee o. Miɖo ŋku edzi be Yehowa nya nu siwo hiã mi.’\nAmeawo mese ame aɖeke wòƒo nu abe ale si Yesu ƒo nui ene kpɔ o. Woƒe hakplɔlawo mefiaa nu wo alea o. Nu ka tae Yesu bi le nufiafia me nenema gbegbe? Elabe Yehowa gbɔe nu siwo katã wòfia la tso.\n“Mitsɔ nye kɔkuti la ɖo mia ɖokui dzi, eye misrɔ̃ nu tso gbɔnye, elabena mefa tu, eye mebɔbɔ ɖokuinye ɖe anyi le dzi me, eye miakpɔ gbɔdzɔe na mia ɖokuiwo.”—Mateo 11:29\nNyabiasewo: Nu kae wòle be míawɔ be míanye Yehowa xɔlɔ̃wo? Aleke Yehowa di be nàwɔ nu ɖe amewo ŋu?\nMateo 4:24–5:48; 6:19-34; 7:28, 29; Luka 6:17-31\nTodzimawunya Xɔŋkɔ La\nXlẽ nu tso Yesu ƒe nuƒoa me nya vevi aɖewo me ɖeɖe ŋu.


1 Tesalonikatɔwo 2 - Holy Bible [Ewe Bible (BEE)]\n1 Tesalonikatɔwo 2\nNɔvi lɔlɔ̃awo, miawo ŋutɔ mienya ale si míaƒe mia gbɔ vava ɖe vi na mii.\nMienya ale si wowɔ funyafunya mí kple ale si míekpe fu le Filipi hafi míeva ɖo mia gbɔ la hã. Ke Mawu na dzideƒo tɔxɛ mí be míagblɔ nyanyui ma ke na mi togbɔ be futɔwo ƒo xlã mí gɔ̃ hã.\nEya ta miakpɔe adze sii be, míele mawunya gblɔm ɖe didi vɔ̃wo alo tameɖoɖo vɔ̃wo ta o. Ke boŋ míele egblɔm le anukwareɖiɖi kple dzitsinya nyui me.\nElabena míawo la míele nya la gblɔm abe dɔla siwo tso Mawu gbɔ, ame siwo dzi ko wòka ɖo be woagblɔ nyateƒe la ko ene; eya ta míetrɔ eƒe nya la ƒe akpa aɖeke be wòasɔ ɖe nyaselawo ƒe didi nu o, elabena míawo la, míesubɔa Mawu ɖeka hɔ̃ si dzroa amewo ƒe dzimesusuwo ƒe gogloƒe ke me.\nAbe ale si mienya nyuie ene la, míedze agbagba zi ɖeka pɛ hã kpɔ be míahe mi va mía gbɔe to mia nu beble me o, eye Mawu ŋutɔ hã nya be menye ɖe míebua be míenye mia xɔlɔ̃wo ale be miana ga mí o.\nMíebia kafukafu tso miawo alo ame bubu aɖeke gbɔ kpɔ o; evɔ abe Kristo ƒe apostolowo ene la, míedze na bubu tɔxɛ tso mia gbɔ hafi.\nLe esia teƒe la, míegbɔ dzi ɖi na mi abe ale si vi dada gbɔa dzi ɖi doa nuɖuɖu na viawo eye wòléa be na wo ene.\nMíelɔ̃ mi vevie eye míaƒe lɔlɔ̃ la de to ale gbegbe be míetsɔ Mawu ƒe nyanyui la ɖeɖe ko vɛ na mi o ke boŋ míetsɔ míawo ŋutɔ ƒe agbe gɔ̃ hã kpe ɖe eŋuti na mi.\nNɔvi lɔlɔ̃awo, mieɖo ŋku ale si míewɔ dɔ kple kutrikuku geɖe le mia dome la dzi oa? Zã kple keli míewɔa dɔ kple kutrikuku eye míetea fifia be míate ŋu akpɔ nu anɔ agbe ɖe edzi ale be míaganye agba na ame aɖeke le afi ma esi míele Mawu ƒe nyanyui la gblɔm le mia dome o.\nMiawo ŋutɔ kple Mawu siaa mienye ɖasefowo na mí be míenɔ agbe dzadzɛ, kɔkɔe si ŋuti kpɔtsɔtsɔ mele o la le mia dome.\nĐe mieɖo ŋku edzi be, míeƒoa nu na mi abe ale si fofo ƒoa nu na viawoe la ene oa? Míeɖea kuku na mi, dea dzi ƒo na mi eye kura gɔ̃ hã la, míedina\ntso mia si be miaƒe agbenɔnɔ naganye nuɖiaɖia na Mawu o, ke boŋ wòahe dzidzɔ vɛ na eya ame si yɔ mí va eƒe fiaɖuƒe la me be míakpɔ gome le eƒe ŋutikɔkɔe la me.\nEye míadzudzɔ akpedada na Mawu ɖe esia ta o, elabena esi míegblɔ nyanyui la na mi la, miebu nya la abe nya siwo míawo ŋutɔ míesusu la ene o, ke boŋ miexɔe abe Nya si tso Mawu ŋutɔ gbɔ la ene, eye le nyateƒe me eya ŋutɔ gbɔe wòtso, eya ta esi miexɔe se la etrɔ miaƒe agbenɔnɔ.\nNɔvi lɔlɔ̃awo, esia yomedzenue nye be miawo hã miekpe fu abe ale si hame siwo le Yudea la kpee ene. Miawo ŋutɔ miaƒe dukɔmetɔwo ti mia yome abe ale si woawo hã kpe fu tso woawo ŋutɔ ƒe amewo Yudatɔwo, sime ene.\nEsi wowu woawo ŋutɔ ƒe nyagblɔɖilawo vɔ la, woklã Aƒetɔ Yesu gɔ̃ hã ɖe atitsoga ŋuti, eye azɔ la, woti míawo hã yome kutɔkutɔe henya mí do goe le dua me. Wotsi tre ɖe Mawu kple amegbetɔ siaa ŋuti\neye wole agbagba dzem be woaxe mɔ na mí ne míagagblɔ nya la na Trɔ̃subɔlawo o, ɖe vɔvɔ̃ ta, be wo dometɔ aɖewo akpɔ ɖeɖe. Ale ame siawo ƒe nu vɔ̃wo gale tsitsim ɖe edzi. Mlɔeba la Mawu ƒe dziku va wo dzi azɔ.\nNɔvi lɔlɔ̃wo, esi míedzo le mia gbɔ le ɣeyiɣi kpui si va yi me la, míaƒe dziwo ya medzo le mia gbɔ o, ke míedze agbagba ɖe sia ɖe be míagava kpɔ mi ɖa gake mete ŋu dze edzi o.\nEdzro mí vevie ŋutɔ be míava mia gbɔ eye nye, Paulo, medze agbagba zi geɖe be mava gake Satana meɖe mɔ na mí o.\nNu ka gɔ̃e míele agbe na? Nu kae na mɔkpɔkpɔ kple dzidzɔ mí eye wònye míaƒe fetu vavã kple fiakuku la? Miawoe! Ẽ, miahe dzidzɔ geɖe vɛ na mí, ne mí katã míetsi tre ɖe míaƒe Aƒetɔ Yesu Kristo ŋkume ne etrɔ va.\nElabena miawoe nye míaƒe ŋutikɔkɔe kple dzidzɔ.


Yudatɔwo Se Mawu Ƒe Gbe Gake Womeɖe Xɔse Fia O ( Yohanes 12) | Yesu Ƒe Agbemeŋutinya\nYudatɔwo Se Mawu Ƒe Gbe—Ðe Woaɖe Xɔse Afia?\nAME GEÐE SE MAWU ƑE GBE\nNU SI DZI WOANƆ TE ÐO ADRƆ̃ ƲƆNU\nLe Dzoɖa, Nisan 10 lia dzi la, Yesu le gbedoxɔa me le nu ƒom tso eƒe ku si nɔ aƒe tum la ŋu. Esi Yesu tsi dzi ɖe vlododo si esia ahe ava Mawu ƒe ŋkɔ dzi ŋu ta la, egblɔ be: “Fofo, do wò ŋkɔ ɖe dzi.” Gbe gã aɖe ɖi tso dziƒo ɖo eŋu be: “Medoe ɖe dzi, eye magadoe ɖe dzi ake.”—Yohanes 12:27, 28.\nAme siwo nɔ eteƒe la tɔtɔ. Wo dometɔ aɖewo susu be dzie ɖe gbe. Ame bubuwo gblɔ be: “Mawudɔla aɖee ƒo nu kplii.” (Yohanes 12:29) Ke hã, Yehowa ye ƒo nu wose! Gake menye esiae nye zi gbãtɔ si Mawu ƒo nu le Yesu ƒe subɔsubɔdɔa wɔɣi amewo se o.\nƑe etɔ̃ kple afã do ŋgɔ, le Yesu ƒe nyɔnyrɔxɔɣi la, Yohanes Amenyrɔɖetsimelaa see Mawu gblɔ tso Yesu ŋu be: “Ame siae nye Vinye si gbɔ nyemelɔ̃a nu le o, si ƒe nu dzea ŋunye.” Azɔ hã, ɣeaɖeɣi le ƒe 32 K.Ŋ. ƒe Ŋutitotoŋkekenyuia megbe la, Yakobo, Yohanes kple Petro kpɔ Yesu ƒe nɔnɔmetɔtrɔ la teƒe. Ame etɔ̃ mawo se Mawu gblɔ be: “Ame siae nye Vinye, si gbɔ nyemelɔ̃a nu le o, si ƒe nu dzea ŋunye. Miɖo toe.” (Mateo 3:17; 17:5) Gake zi etɔ̃lia si Yehowa ƒo nu ya la, ame geɖewo see!\nYesu gblɔ be: “Menye tanyee gbe sia ɖi ɖo o, ke boŋ mia tae.” (Yohanes 12:30) Enye kpeɖodzi be eyae nye Mawu ƒe Vi la kple Mesia si ŋu nya wogblɔ ɖi la vavã.\nGawu la, Yesu ƒe agbenɔnɔ nuteƒewɔwɔtɔe la nye kpɔɖeŋu na ale si wòle be amegbetɔwo nanɔ agbee, eye wònye kpeɖodzi be Satana Abosam, si nye xexea dziɖula la, dze na tsɔtsrɔ̃. Yesu gblɔ be: “Azɔ wole ʋɔnu drɔ̃m xexe sia; azɔ woaɖe xexe sia dzi ɖula la ɖa.” Ku si le Yesu ŋgɔ la mefia be woɖu edzi o, ke boŋ eyae ɖu dzi. Le mɔ ka nu? Eɖe eme be: “Nye la, ne wohem ɖe ati ŋu la, mahe amewo katã ƒomevi ɖe ɖokuinye ŋu.” (Yohanes 12:31, 32) To Yesu ƒe ku le atia ŋu dzi la, ahe amewo ava eɖokui gbɔe ale be woakpɔ agbe mavɔ.\nNya si Yesu gblɔ be ‘woahem ɖe ati ŋu’ la na ameha la gblɔ be: “Míesee le Se la me be Kristo la anɔ anyi tegbee. Ekema nu ka tae nèle gbɔgblɔm be woahe Amegbetɔvi la ɖe ati ŋu? Ame kae nye Amegbetɔvi sia?” (Yohanes 12:34) Togbɔ be ɖaseɖiɖiawo katã dze, eye wose Mawu ŋutɔ ƒe gbe hã la, ame akpa gãtɔ mexɔe se be Yesu ye nye Amegbetɔvi la vavã eye wònye Mesia si ŋugbe wodo la o.\nYesu gagblɔ tso eɖokui ŋu be yenye “kekeli,” abe ale si wògblɔe kpɔ va yi ene. (Yohanes 8:12; 9:5) Egblɔ na ameha la be: “Kekeli la aganɔ mia dome vie. Mizɔ esime kekeli la gale mia gbɔ, ne viviti la nagakpɔ ŋusẽ ɖe mia dzi o . . . Esi kekeli la gakpɔtɔ le mia gbɔ la, mixɔ kekeli la dzi se, ne miazu kekeli viwo.” (Yohanes 12:35, 36) Azɔ Yesu yi ɖaɣla eɖokui, elabena menye Nisan 10 lia dzie wòle be wòaku o. Nisan 14 lia ƒe Ŋutitotoŋkekea dzie wòle be woahee “ɖe ati ŋu.”—Galatiatɔwo 3:13.\nNu siwo dzɔ le Yesu ƒe subɔsubɔdɔa wɔɣi la ɖee fia kɔtɛ be ale si Yudatɔwo mexɔ edzi se o la nye nyagblɔɖi me vava. Yesaya gblɔe ɖi be ameawo ƒe ŋku atre eye woƒe dziwo aku atri ale gbegbe be womatrɔ ne woada gbe le wo ŋu o. (Yesaya 6:10; Yohanes 12:40) Ɛ̃, Yudatɔ akpa gãtɔ tsɔ dzimesesẽ gbe kpeɖodzi siwo ɖee fia be Yesu ye nye woƒe Ðela si ŋugbe wodo si dzi woato akpɔ agbe la.\nLe nyateƒe me la, Nikodemo, Yosef si tso Arimatia kple dziɖula bubu geɖewo ‘xɔ Yesu dzi se’ hafi. Gake ɖe woawɔ nu le xɔse mea, alo woahe ɖe megbe le esi wole vɔvɔ̃m be woanya yewo le ƒuƒoƒea loo alo le esi “wolɔ̃ amewo ƒe kafukafu” ta?—Yohanes 12:42, 43.\nYesu ŋutɔ gblɔ nu si ye dzi xɔxɔ se fia esi wògblɔ be: “Ame si xɔa dzinye sena la, menye nye ɖeɖe ko dzie wòxɔna sena o, ke exɔa ame si dɔm ɖa la hã dzi sena; eye ame si kpɔm la, ekpɔ Ame si dɔm ɖa la hã.” Nyateƒenya siwo Mawu gblɔ na Yesu be wòafia eye Yesu hã le wo fiafia dzi la le vevie ale gbegbe be egblɔ be: “Ame si gbeam, eye mexɔa nye nyawo o la, ame si adrɔ̃ ʋɔnui la li. Nya si megblɔ lae adrɔ̃ ʋɔnui le ŋkeke mamlɛa dzi.”—Yohanes 12:44, 45, 48.\nAzɔ Yesu ƒo nyaa ta be: “Nyemeƒo nu le ɖokuinye si o, ke boŋ Fofo si dɔm ɖa la ŋutɔe na nya si magblɔ kple ale si maƒo nui ƒe sem. Eye menyae hã be eƒe sedede la naa agbe mavɔ.” (Yohanes 12:49, 50) Yesu nyae be eteƒe madidi o, yeava kɔ ye ŋutɔ yeƒe ʋu ɖi wòanye vɔsasa ɖe ame siwo xɔa ye dzi sena la ta.—Romatɔwo 5:8, 9.\nLe Yesu ƒe subɔsubɔdɔa wɔɣi la, nudzɔdzɔ etɔ̃ kawo mee amewo se Mawu ƒe gbe le?\nDziɖula kawoe xɔ Yesu dzi se, gake anye be nu ka tae womeʋu eme le dutoƒo o?\nNu ka dzie woanɔ te ɖo adrɔ̃ ʋɔnu amewo “le ŋkeke mamlɛa dzi”?


Nu Kae Wòle Be Manya Tso Foto Dada Ðe Internet Dzi Hahoo Kadoƒewo Ŋu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Haitian Creole Hausa Hebrew Hiligaynon Hindi Hungarian Iban Icelandic Iloko Indonesian Isoko Italian Japanese Kazakh Kazakh (Arabic) Kikamba Kiluba Kinyarwanda Kirghiz Kirundi Korean Latvian Lingala Lithuanian Low German Macedonian Malagasy Malay Malayalam Mongolian Myanmar Ndau Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese Portuguese (Portugal) Punjabi Quichua (Imbabura) Rarotongan Romanian Russia Tokunɔgbe Russian Samoan Serbian Serbian (Roman) Sesotho (South Africa) Shona Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tiv Tsonga Turkish Turkmen Tzotzil Ukrainian Urdu Uzbek Uzbek (Roman) Vietnamese Welsh Xhosa Yoruba\nÈyi mɔkeke vɛ le agbe ɖum eye nèdi be xɔ̃wòwo nanya nu tso eŋu! Gake aleke nàwɔe?\n(1) Ðe nàŋlɔ agbalẽ ɖe wo dometɔ ɖe sia ɖe to posu dzia?\n(2) Ðe nàŋlɔ e-mail na xɔ̃wòwo katã?\n(3) Ðe nàda fotowo ɖe Internet dzi hahoo kadoƒewo be woakpɔa?\nEsime tɔgbuiwòwo kple mamawòwo nɔ abe wò ene la, anɔ eme be mɔnu gbãtɔ koe li woate ŋu azã.\nEsime dziwòlawo nɔ abe wò ene la, ɖewohĩ mɔnu evelia ye woazã.\nEgbea, sɔhɛ geɖe siwo woɖe mɔ na be woada woƒe fotowo ɖe Internet dzi la atia mɔnu etɔ̃lia. Nenemae wòle le gowòmea? Ne nenemae la, ke nyati sia akpe ɖe ŋuwò nàƒo asa na afɔku aɖewo siwo le ezazã me.\nViɖe kawoe le ezazã me?\nAfɔku kawoe le eme?\nEtsɔna wu. “Ne mezɔ mɔ aɖe si mese vivi na ŋutɔ alo nye kple xɔ̃nyewo míekpɔ dzidzɔ ɖekae la, mate ŋu ada eŋuti fotowo ɖe Internet dzi esime dzi gakpɔtɔ le dzɔyem.”—Melanie.\nEle bɔbɔe wu. “Ele bɔbɔe nam be makpɔ foto yeye siwo xɔ̃nyewo da ɖe Internet dzi ale be manya nu si le edzi yim tsɔ wu be maŋlɔ e-mail na wo.”—Jordan.\nAte ŋu ana nànɔ kadodo me kple wò ame nyanyɛwo. “Ƒonyemetɔwo kple xɔ̃nye aɖewo le didiƒe tso gbɔnye. Ne wodaa fotowo ɖi edziedzi eye nye hã mekpɔa wo edziedzi la, ɖeko wòle abe ɖe mele ame siawo kpɔm gbe sia gbe ene!”—Karen.\nAte ŋu agblẽ nu le wò dedienɔnɔ ŋu. Ne mɔ̃ si nètsɔ ɖea foto la dea dzesi teƒe si nèɖee le la, ate ŋu aɖe nu geɖe afia le ŋuwò wu ale si nèsusui. Nyatakakadzraɖoƒe si nye Digital Trends ka nya ta be: “Ne èda foto kple video siwo ate ŋu ana amewo nanya afi si woɖee le ɖe Internet dzi la, ame ƒomevi ɖe sia ɖe si ɖo tame vɔ̃ si si kɔmpiuta dzi dɔwɔnu deŋgɔwo le la ate ŋu anya afi si nèle.”\nKe hã, nya lae nye be, nu si koŋ nu vlo wɔla aɖewo adi be yewoanya ye nye teƒe si mèle o. Le nyatakaka aɖe si Digital Trends na me la, wogblɔ be adzogli etɔ̃ ge ɖe aƒe 18 sɔŋ me hefi nuwo esime ame aɖeke menɔ aƒeawo me o. Aleke wowɔ nya be ame aɖeke manɔ aƒeawo me ɣemaɣi o? Woyi Internet dzi heto mɔnu aɖe dzi ɖia aƒea me nɔlawo hede dzesii be womenɔ aƒeawo me o, eye woyi ɖafi nunɔamesi siwo ƒe home wu Amerika dɔlar 100,000.\nÀte ŋu ava ke ɖe foto siwo mesɔ kura o ŋu. Mekpea ŋu na ame aɖewo be yewoada nu ɖe sia ɖe ƒomevi ɖe Internet dzi be ame sia ame nakpɔ o. Ðetugbui aɖe si ŋkɔe nye Sara gblɔ be: “Afi si kuxia le ye nye ne èva le ŋku kem ɖe ame siwo mènya o ƒe fotowo me le woƒe fotodaɖoƒe. Ðeko wòle abe èle tsatsam le du aɖe si mènya o me evɔ mɔfianu aɖeke mele asiwò o ene. Anɔ bɔbɔe ŋutɔ be nàva do ɖe teƒe aɖe si mèɖoe be yeayi hafi o.”\nAte ŋu agblẽ ɣeyiɣi na wò. Ðetugbui aɖe si ŋkɔe nye Yolanda gblɔ be: “Ele bɔbɔe ŋutɔ be nàva vu ɖe foto yeye siwo amewo da ɖi la kpɔkpɔ kple nya siwo ame sia ame ŋlɔ tso wo ŋu la xexlẽ ŋu. Ne mèɖɔ ŋu ɖo o la, ava ɖo ɣeyiɣi aɖe si nànɔ wò asitelefon dzi kpɔm enuenu be yeakpɔ ɖa be nu yeye kae gava hã.”\nEle be nànye ame si ɖua ɖokuiwò dzi ne fotodaɖoƒe le asiwò le Internet dzi\nÐetugbui aɖe si ŋkɔe nye Samantha hã lɔ̃ ɖe nya ma dzi. Egblɔ be: “Eva hiã be maɖo seɖoƒe na ɣeyiɣi si mezãna ɖe Internet dzi hahoo kadoƒeawo ŋu. Ele be nànye ame si ɖua ɖokuiwò dzi ne fotodaɖoƒe anɔ asiwò le Internet dzi.”\nÐoe kplikpaa nàƒo asa na foto siwo mesɔ be nàkpɔ o. Biblia gblɔ be: “Nyematsɔ nu maɖevi aɖeke aɖo ŋkunyeme o.”—Psalmo 101:3.\n“Enuenu la, mekpɔa nu yeye siwo ame siwo medoa ka kple la da ɖe woƒe fotodaɖoƒe, eye ne mekpɔe be nu siwo wodana ɖe afi ma menyo o la, metsoa kadodoa me kpli wo.”—Steven.\nƑo asa na kadodo kple ame siwo ƒe susu le agbe nyui nɔnɔ ŋu mewɔ ɖeka kple tɔwò o, elabe woate ŋu akpɔ ŋusẽ gbegblẽ ɖe ale si nèɖoe be yeanɔ agbe nyui la dzi. Biblia gblɔ be: “Migana woaflu mi o. Hadede vɔ̃wo gblẽa nɔnɔme nyuiwo.”—1 Korintotɔwo 15:33.\n“Mèganɔ ame siwo xɔ ŋkɔ la ƒe fotodaɖoƒewo yim le esi woxɔ ŋkɔ ta ko o. Zi geɖe la, afi mae nàke ɖe nya ƒaƒãwo, amamaɖenuwo kple nu manyomanyo bubuwo ŋu le.”—Jessica.\nÐo seɖoƒe na ɣeyiɣi si nàzã atsɔ nɔ fotowo me tsam le Internet dzi kple zi gbɔ zi ale si nànɔ fotowo dam ɖe edzi. Biblia gblɔ be: “Mikpɔ nyuie be ale si miezɔna la naganye abe numanyalawo ene o, ke boŋ abe nunyalawo ene, eye miwɔ miaƒe ɣeyiɣi ŋu dɔ le mɔ nyuitɔ nu.”—Efesotɔwo 5:15, 16.\n“Medzudzɔ kadodo kple ame aɖewo siwo daa nuwo ɖe woƒe fotodaɖoƒewo atraɖii. Le kpɔɖeŋu me, ame aɖe ate ŋu ayi ƒuta eye wòaɖe foto ƒumebɔbɔgo ɖeka ma ke zi gbɔ zi 20 atsɔ ada ɖe eƒe fotodaɖoƒe. Egɔme ɖe? Enye ɣeyiɣi gbegblẽ be nànɔ foto mawo katã kpɔm.”—Rebekah.\nKpɔ egbɔ be foto siwo nàda ɖe wò fotodaɖoƒea nagahe susu ava ɖokuiwò dzi akpa o. Biblia ŋlɔla si ŋkɔe nye Paulo gblɔ be: “Mele egblɔm na mia dometɔ ɖe sia ɖe be wòagabu eɖokui ŋu wu ale si dze o.” (Romatɔwo 12:3) Mègasusui be wò ŋutɔ ɖokuiwò kple nu siwo nèwɔ ŋuti fotowo awɔ dɔ ɖe xɔ̃wòwo dzi o.\n“Ame aɖewo ɖea foto wo ɖokuiwo atraɖii dana ɖe woƒe fotodaɖoƒewo. Ne xɔlɔ̃woe míenye la, menya wò dzedzeme nyuie—mehiã be nànɔ ŋku ɖom edzi nam enuenu o!”—Allison.\n“Metrɔ asi le nye fotodaɖoƒea ŋu ale be ame siwo meɖe mɔ na koe ate ŋu akpɔ nu siwo meda ɖe afi ma. Ame siwo menya nyuie siwo mate ŋu aɖe dzi ɖi aɖo dze kple ŋkume kple ŋkume koe meɖe mɔ na be woanɔ nye fotowo kpɔm.”—Cheyenne.\n“Ne medi be mada foto aɖe ɖe nye fotodaɖoƒe la, mebiaa nyawo abe esiawo ene ɖokuinye: ‘Ðe nye foto sia nye esi mele be ame hahoowo nakpɔ oa? Ðe wòate ŋu aɖia amewo nu le mɔ aɖe nua? Ðe wòava vem emegbe be meda foto sia ɖe afi ma?’”—Eliana.\nNUTATA ƑE VIDEOWO\nÀte ŋu ase vivi na dzeɖoɖo kple xɔlɔ̃wòwo le internet dzi evɔ màde ɖokuiwò afɔku me o.\nƉoe Ɖe Amewo Ɖoe Ɖe Amewo Nu Kae Wòle Be Manya Tso Foto Dada Ðe Internet Dzi Hahoo Kadoƒewo Ŋu?


Nu Ka Dzie Yehowa Ðasefowo Xɔ Se? | Yehowa Ðasefowo—Ame Kawoe Wonye?\nGBE BUBU Afrikaans Albanian Amharic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Korean Lingala Lithuanian Macedonian Malagasy Myanmar Norwegian Polish Portuguese Rarotongan Romanian Russian Samoan Serbian Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese Zulu\nNu siwo dzi Yehowa Ðasefowo xɔ se la mele ɣaɣla ɖe ame aɖeke o, elabena woƒe agbalẽwo le gbegbɔgblɔ alafa geɖe me le xexea me godoo. Nu siwo dzi woxɔ se la dometɔ vevi aɖewoe nye esiwo gbɔna.\n1. Biblia Ðasefowo xɔe se be “Ŋɔŋlɔ blibo la tso Mawu ƒe gbɔgbɔ me.” (2 Timoteo 3:16)\nJason D. BeDuhn, si nye subɔsubɔhawo ŋuti nufiala, ŋlɔ be: “[Yehowa Ðasefowo] ŋutɔ meɖo nu si dzi wodi be yewoaxɔ ase la ɖi o; wotu woƒe dzixɔsewo katã ɖe Biblia dzi.” Nu si Biblia fia la dzie woxɔna sena; womeɖea eme abe ale si woawo ŋutɔwo dii ene o. Gake wonyae hã be mele be woase nya sia nya si Biblia gblɔ la gɔmee abe ale si tututu wogblɔe ene o. Le kpɔɖeŋu me, ŋkeke adre si Biblia gblɔ be wotsɔ wɔ nuwo la nye kpɔɖeŋuŋkekewo, eye ɣeyiɣi didi aɖee wotsi tsitre ɖi na.—1 Mose 1:31; 2:4.\n2. Wɔla la Mawu vavã la tsɔ ŋkɔ na eɖokui, si na wòto vovo tso alakpamawuwo gbɔ: eyae nye Yehowa (alo Yahweh, abe ale si wòle Roma Katolikotɔwo ƒe Biblia si nye Jerusalem Bible me ene; ŋkɔ sia dzi kee agbalẽnyalagã siwo li egbea dometɔ aɖewo hã da asi ɖo). * (Psalmo 83:19)\nAle si woŋlɔa ŋkɔa ɖe Hebrigbe me la dze zi gbɔ zi 7,000 kloe le Ŋɔŋlɔ gbãtɔawo me. Yesu ɖee fia be ŋkɔ ma le vevie ŋutɔ esi wògblɔ le kpɔɖeŋugbedodoɖa la me be: “Wò ŋkɔ ŋuti nakɔ.” (Mateo 6:9) Eme kɔ be Mawu di be míatsɔ mía ɖokui ana ye ɖeka ko. Eya tae Ðasefowo mezãa nɔnɔmetata alo nɔnɔmewɔwɔ aɖeke le woƒe subɔsubɔ me o.—1 Yohanes 5:21.\n3. Yesu Kristo Eyae nye Ðela la, “Mawu ƒe Vi la,” kple “nuwɔwɔwo katã ƒe ŋgɔgbevi la.” (Yohanes 1:34; Kolosetɔwo 1:15; Dɔwɔwɔwo 5:31)\nEsi wònye ɖe wowɔe ta la, menye Mawuɖekaetɔ̃ ƒe akpa aɖekee wònye o. Yesu ŋutɔ gblɔ be: “Fofo la lolo wum.” (Yohanes 14:28) Yesu nɔ agbe le dziƒo kpɔ hafi va anyigba dzi, eye esi wòku tsɔ sa vɔ ɖe mía ta megbe la, wofɔe ɖe tsitre, eye wògatrɔ yi dziƒo. “Ame aɖeke mevaa Fofo la gbɔ o, negbe to [eya amea dzi] ko.”—Yohanes 14:6.\n4. Mawu Fiaɖuƒea Enye dziɖuɖu ŋutɔŋutɔ le dziƒo, eye eƒe fiae nye Yesu Kristo.\nAme 144,000, siwo “woƒle tso anyigba dzi” la, aɖu dzi kplii. (Nyaɖeɖefia 5:9, 10; 14:1, 3, 4; Daniel 2:44; 7:13, 14) Woaɖu anyigba la dzi, aɖe nu vɔ̃ɖi wɔwɔ katã ɖa le edzi, ale be ame miliɔn geɖe siwo vɔ̃a Mawu la ɖeɖe ko nasusɔ ɖe edzi.—Lododowo 2:21, 22.\n5. Anyigba la Nyagblɔla 1:4 gblɔ be: “Anyigba ya li tegbee.”\nNe wotsrɔ̃ ame vɔ̃ɖiwo ɖa le anyigba dzi vɔ la, ekema woatrɔe wòazu paradiso, eye ame dzɔdzɔewo anɔ edzi tegbee. (Psalmo 37:10, 11, 29) Ekema gbe si Yesu do ɖa be: “Woawɔ wò lɔlɔ̃nu le anyigba dzi” la ava eme.—Mateo 6:10, Eʋegbe Biblia.\n6. Nyagblɔɖi siwo le Biblia me “Mawu, . . . mate ŋu aka aʋatso o.” (Tito 1:2)\nEya ta nya si wògblɔ ɖi la vana eme ɣesiaɣi, eye nya siwo wogblɔ ɖi le Biblia me tso xexe sia ƒe nuwuwu ŋu hã ava eme. (Yesaya 55:11; Mateo 24:3-14) Ame kawoe atsi agbe le tsɔtsrɔ̃ ma me? Yohanes Gbãtɔ 2:17 ɖo eŋu be: “Ame si wɔa Mawu ƒe lɔlɔ̃nu la nɔa anyi yi mavɔmavɔ me.”\n7. Dunyahedziɖulawo Yesu gblɔ be: “Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.” (Marko 12:17)\nEya ta Yehowa Ðasefowo wɔa dukɔ si me wole la ƒe sewo dzi ne se mawo menya tsi tsitre ɖe Mawu ƒe sewo ŋu o ko.—Dɔwɔwɔwo 5:29; Romatɔwo 13:1-3.\n8. Gbeƒãɖeɖe Yesu gblɔe ɖi be woaɖe gbeƒã “fiaɖuƒe ŋuti nya nyui sia” le anyigba blibo la katã dzi hafi xexe sia nawu enu. (Mateo 24:14)\nYehowa Ðasefowo bui be bubu wònye na yewo be yewoawɔ dɔ sia si ana amewo nakpɔ agbe la. Gake wonyae be ne ame aɖe alɔ̃ aɖo to alo maɖo to o la, eya ŋutɔ ƒe nyae. Biblia gblɔ be: “Ame sia ame si lɔ̃ la, nexɔ agbetsi la femaxee.”—Nyaɖeɖefia 22:17.\n9. Nyɔnyrɔxɔxɔ Ame siwo srɔ̃ Biblia nyuie hese egɔme, eye wodi be yewoazu Ðasefo asubɔ Mawu la koe Yehowa Ðasefowo nyrɔna. (Hebritɔwo 12:1)\nWonyrɔa ame siawo ɖe tsi me wònyea dzesi na amewo be wotsɔ wo ɖokui ɖe adzɔgbe na Mawu.—Mateo 3:13, 16; 28:19.\n10. Mamadede nunɔlawo kple hameviwo dome Yesu gblɔ na eyomedzelawo be: “Mi katã la, nɔviwoe mienye.” (Mateo 23:8)\nNunɔlawo ƒe ha aɖeke menɔ Kristotɔ gbãtɔ alo Biblia ŋlɔlawo dome, si to vovo na hameviwo o. Biblia me kpɔɖeŋu sia kee Yehowa Ðasefowo srɔ̃na egbea.—g10-E 08.\n^ mm. 4 Menye Yehowa Ðasefowoe kpa ŋkɔ “Yehowa” o. Woɖe Mawu ƒe ŋkɔa gɔme be “Yehowa” le gbe geɖewo me ƒe alafa geɖewoe nye esia, eye wo dometɔ aɖewoe nye Eŋlisigbe kple Germanygbe. Gake nublanuitɔe la, ame siwo ɖe Biblia gɔme le mía ŋɔli la dometɔ aɖewo tsɔ dzesideŋkɔwo, abe “Mawu” kple “Aƒetɔ” ene, ɖɔ li Mawu ƒe ŋkɔa, wònye bubumademade ame si gbɔ Biblia tso la ŋu.\nƉoe Ɖe Amewo Ɖoe Ɖe Amewo Nu Ka Dzie Yehowa Ðasefowo Xɔ Se?\ng 10/10 axa 26-27


Gbɔgbɔmenuwɔwɔwo—Alesi Wokpɔa Ŋusẽ Ðe Mía Dzii | Biblia ƒe Nufiafia\nGbɔgbɔmenuwɔwɔwo—Alesi Wokpɔa Ŋusẽ Ðe Mía Dzii\nÐe mawudɔlawo kpena ɖe ame ŋua?\nAleke gbɔgbɔ vɔ̃wo gblẽa nu le ame ŋui?\nÐe wòle be míavɔ̃ gbɔgbɔ vɔ̃woa?\n1. Nukata wòle be míadi be míasrɔ̃ nu tso mawudɔlawo ŋu?\nNE MÍEDI be míadze si ame aɖe nyuie la, zi geɖe ehiãna be míanya nu tso ƒome si me wòtso ŋu. Nenema ke Yehowa Mawu nyanya nyuie bia be míanya nu geɖe wu tso eƒe dɔlawo ƒe ƒomea ŋu. Biblia yɔ mawudɔlawo be “Mawu ƒe viwo.” (Hiob 38:7) Ekema akpa kae wowɔna le Mawu ƒe tameɖoɖo me vava me? Ðe wowɔ akpa aɖe le amegbetɔƒomea ƒe ŋutinya me kpɔa? Ðe mawudɔlawo kpɔa ŋusẽ ɖe wò agbenɔnɔ dzia? Ne wokpɔa ŋusẽ ɖe edzi la, ke le mɔ kawo nu?\n2. Aleke mawudɔlawo wɔ hafi va dzɔ, eye wo ame nenie li?\n2 Woƒo nu tso mawudɔlawo ŋu zi geɖe le Biblia me. Na míadzro nya siwo wogblɔ tso mawudɔlawo ŋu la dometɔ ʋɛ aɖewo me ne míasrɔ̃ nu geɖe tso wo ŋu. Aleke mawudɔlawo wɔ hafi dzɔ? Kolosetɔwo 1:16 gblɔ be: “Wowɔ nuwo katã le [Yesu Kristo] me, nusiwo le dziƒowo kple nusiwo le anyigba dzi.” Eyata Yehowa Mawue wɔ gbɔgbɔmenuwɔwɔ siwo nye mawudɔlawo dometɔ ɖesiaɖe to eƒe Ŋgɔgbevi la dzi. Mawudɔla nenie li? Biblia ɖee fia be wowɔ mawudɔla miliɔn alafa geɖe, eye ŋusẽ le wo katã ŋu.—Psalmo 103:20. *\n3 Mawu ƒe Nya Biblia la gblɔ na mí be esi wowɔ anyigba la, ‘Mawu ƒe viwo katã gli kple dzidzɔ.’ (Hiob 38:4-7) Esia fia be mawudɔlawo nɔ anyi ɣeyiɣi didi aɖe hafi wowɔ amegbetɔwo, hafi wova wɔ anyigba la ŋutɔ gɔ̃ hã. Mawunyakpukpui sia ɖee fia hã be seselelãme le mawudɔlawo si, elabena egblɔ be ‘wo katã wogli kple dzidzɔ.’ De dzesii be ‘Mawu ƒe viwo katã’ tso aseye ɖekae. Ɣemaɣi mawudɔlawo katã nye ƒome wɔɖeka si subɔa Yehowa Mawu.\nALESI MAWUDƆLAWO KPENA ÐE MÍA ŊU HEKPƆA MÍA TAE\n4. Aleke Biblia ɖee fiae be mawudɔla wɔnuteƒewo tsɔ ɖe le amegbetɔwo ƒe nuwɔnawo me?\n4 Tso esime gbɔgbɔmenuwɔwɔ wɔnuteƒewo kpɔe wowɔ ame gbãtɔwo ko la, wova tsɔ ɖe le ameƒomea si le dzidzim ɖe edzi kple alesi Mawu ƒe tameɖoɖo le eme vamee la me vevie. (Lododowo 8:30, 31; Petro I, 1:11, 12) Gake esi ɣeyiɣiawo va nɔ yiyim la, mawudɔlawo va kpɔe be ameƒomea me tɔ akpa gãtɔ megava nɔ wo Wɔla lɔlɔ̃a subɔm o. Ðikeke mele eme o be esia wɔ nublanui na mawudɔla wɔnuteƒewo. Gake ɣesiaɣi si ame ɖeka pɛ gɔ̃ hã gbugbɔ trɔ ɖe Yehowa ŋu la, ‘mawudɔlawo kpɔa dzidzɔ.’ (Luka 15:10) Esi mawudɔlawo tsɔ ɖe le amesiwo subɔa Mawu ƒe nyonyo me vevie ta la, mewɔ nuku o be Yehowa zã mawudɔlawo zi geɖe tsɔ do ŋusẽ esubɔla wɔnuteƒe siwo le anyigba dzi hekpɔ wo tae. (Hebritɔwo 1:7, 14) Bu eƒe kpɔɖeŋu aɖewo ŋu kpɔ.\n“Nye Mawu dɔ eƒe dɔla ɖa wòde ga nu na dzatawo.”—Daniel 6:23\n5. Kpɔɖeŋu kawoe le Biblia me siwo fia alesi mawudɔlawo kpena ɖe ame ŋui?\n5 Mawudɔla eve kpe ɖe ame dzɔdzɔe Lot kple vianyɔnuviwo ŋu wotsi agbe le tsɔtsrɔ̃ si va Sodom kple Gomora dzi la me esi wokplɔ wo do goe le dua me dedie. (Mose I, 19:15, 16) Ƒe alafa geɖewo megbe la, wotsɔ nyagblɔɖila Daniel ƒu gbe ɖe dzatawo ƒe do me, gake dzatawo mewɔ nuvevii o, eye wògblɔ be: “Nye Mawu dɔ eƒe dɔla ɖa wòde ga nu na dzatawo.” (Daniel 6:23) Le ƒe alafa gbãtɔ M.Ŋ. me la, mawudɔla aɖe ʋu gaxɔ ƒe agbowo na apostolo Petro wòdo go. (Dɔwɔwɔwo 12:6-11) Azɔ hã mawudɔlawo de dzi ƒo na Yesu le eƒe anyigba dzi subɔsubɔdɔa ƒe gɔmedzedze. (Marko 1:13) Eye do ŋgɔ teti hafi Yesu naku la, mawudɔla aɖe ɖi va Yesu gbɔ eye ‘wòva do ŋusẽe.’ (Luka 22:43) Aleke gbegbee ema anya fa akɔ na Yesu enye si le eƒe agbe me ɣeyiɣi vevi mawo me!\n6. (a) Aleke mawudɔlawo kpɔa Mawu ƒe amewo ta egbeae? (b) Biabia kawo mee míadzro azɔ?\n6 Egbea mawudɔlawo megaɖea wo ɖokui fiana Mawu ƒe amewo le anyigba dzi wokpɔna o. Togbɔ be míate ŋu akpɔ Mawu ƒe dɔla sẽŋuawo kple ŋku o hã la, wogakpɔa Mawu ƒe amewo ta kokoko, vevietɔ tso nusianu si ate ŋu anye afɔku na wo le mawusubɔsubɔ me la me. Biblia gblɔ be: “Yehowa ƒe dɔla ƒua asaɖa anyi ɖe amesiwo vɔ̃nɛ la ŋu, eye wòhea wo doa goe.” (Psalmo 34:8) Nukatae wòle be nya mawo nanye akɔfafa gã aɖe na mí? Elabena gbɔgbɔmenuwɔwɔ vɔ̃ɖiwo hã li siwo di be yewoagblẽ nu le mía ŋu! Amekawoe wonye? Aleke wowɔ va dzɔ? Aleke wodina be yewoagblẽ nu le mía ŋui? Be míakpɔ ŋuɖoɖoawo la, na míatrɔ susu ɖe nane si dzɔ le amegbetɔ wɔwɔ vɔ megbe teti ŋu kpuie.\nGBƆGBƆMENUWƆWƆ SIWO NYE MÍAƑE FUTƆWO\n7. Aleke gbegbee Satana kpɔ dzidzedze le amewo tɔtrɔ ɖa tso Mawu ŋu mee?\n7 Míesrɔ̃e le agbalẽ sia ƒe Ta 3 lia me be dzodzro vɔ̃ nyɔ ɖe mawudɔlawo dometɔ ɖeka me be yeaɖu amewo dzi eye esia na wòva tsi tre ɖe Mawu ŋu. Emegbe wova tsɔ ŋkɔ na mawudɔla sia be Satana Abosam. (Nyaɖeɖefia 12:9) Le ƒe 1,600 megbe tso esime Satana ble Xawa la, ekpɔ dzidzedze le amewo katã kloe tɔtrɔ ɖa tso Mawu ŋu me, negbe ame ʋɛ aɖewo koe kpɔtɔ lé nuteƒewɔwɔ me ɖe asi, abe Abel, Henox, kple Noa ene.—Hebritɔwo 11:4, 5, 7.\n8. (a) Aleke wòdzɔe be mawudɔla aɖewo va zu gbɔgbɔ vɔ̃wo? (b) Nukae wòva hiã be gbɔgbɔ vɔ̃wo nawɔ hafi ate ŋu atsi agbe le Noa ƒe ŋkekea me Tsiɖɔɖɔa me?\n8 Mawudɔla bubu aɖewo hã dze aglã ɖe Yehowa ŋu le Noa ƒe ŋkekea me. Wogblẽ Mawu ƒe ƒome si le dziƒo si me wonɔ la ɖi, ɖi va anyigba dzi, hedo amegbetɔ ŋutilã. Nukata? Mose I, 6:2 gblɔ na mí be: “Mawuviwo kpɔ bena, amegbetɔviwo ƒe nyɔnuwo dze tugbe ŋutɔ, eye woɖe wo dometɔ, siwo katã dze wo ŋu.” Gake Yehowa Mawu meɖe mɔ mawudɔla siawo ƒe nuwɔna kple emetsonu si nɔ nu gblẽm le ameƒomea ŋu la yi edzi ɖaa o. Ena xexeame katã ƒe tsiɖɔɖɔ aɖe va kplɔ ame vɔ̃ɖi mawo katã dzoe eye wòkpɔtɔ esubɔla wɔnuteƒewo ɖeɖe. (Mose I, 7:17, 23) Esia na wòva hiã be mawudɔla dzeaglãwo, alo gbɔgbɔ vɔ̃wo, nagblẽ woƒe amegbetɔ ŋutilã ɖi atrɔ ayi dziƒo abe gbɔgbɔmemewo ene. Wova wɔ ɖeka kple Abosam, amesi va zu “gbɔgbɔ vɔ̃wo ƒe fia.”—Mateo 9:34.\n9. (a) Nukae dzɔ ɖe gbɔgbɔ vɔ̃awo dzi esi wotrɔ yi dziƒo? (b) Nuka mee míadzro ku ɖe gbɔgbɔ vɔ̃wo ŋu?\n9 Womegaxɔ mawudɔla tosẽla mawo ɖe mawudɔla dzɔdzɔewo ƒe ha me esi wotrɔ yi dziƒo o, ke boŋ wonyã wo abe woƒe dziɖula, Satana, ke ene. (Petro II, 2:4) Togbɔ be fifia womagate ŋu ado amegbetɔ ŋutilã o hã la, wogale ŋusẽ gbegblẽ kpɔm ɖe amewo dzi kokoko. Le nyateƒe me la, Satana kple gbɔgbɔ vɔ̃ siawoe le ‘xexeame katã blem.’ (Nyaɖeɖefia 12:9; Yohanes I, 5:19) Le mɔ ka nu? Gbɔgbɔ vɔ̃wo zãa mɔnu aɖewo koŋ tsɔ blea amewoe. (Korintotɔwo II, 2:11) Na míadzro woƒe mɔnu aɖewo me akpɔ.\nALESI GBƆGBƆ VƆ̃WO BLEA AMEWOE\n10. Nukae nye gbɔgbɔyɔyɔ?\n10 Gbɔgbɔ vɔ̃wo zãa gbɔgbɔyɔyɔ tsɔ blea amee. Gbɔgbɔyɔyɔ nye kadodo kple gbɔgbɔ vɔ̃wo tẽ alo to amegbetɔ si nye gbɔgbɔyɔla dzi. Biblia tsi tre ɖe gbɔgbɔyɔyɔ ŋu eye wòxlɔ̃ nu mí be míate mía ɖokui ɖa tso nuwɔna ɖesiaɖe si do ƒome kplii gbɔ. (Galatiatɔwo 5:19-21) Gbɔgbɔ vɔ̃wo zãa gbɔgbɔyɔyɔ tsɔ ɖoa mɔ̃e abe alesi lãɖelawo hã ɖoa mɔ̃ na lãwoe ene. Lãɖelawo zãa nu hamehame tsɔ ɖoa mɔ̃e be woatsɔ aɖe lã ƒomevi vovovowo. Nenema ke gbɔgbɔ vɔ̃wo zãa gbɔgbɔyɔyɔ ƒomevi vovovowo tsɔ hea ameƒomevi vovovowo vaa woƒe ŋusẽkpɔɖeamedzi te.\n11. Nukae nye afakaka, eye nukata wòle be míatsrii?\n11 Mɔnu siwo gbɔgbɔ vɔ̃wo zãna dometɔ ɖekae nye afakaka. Nukae nye afakaka? Enye agbagbadzedze be woanya etsɔme alo anya nane si le ɣaɣla. Afakaka ƒomevi aɖewoe nye ɣletivimefakaka, gumaga zazã atsɔ aka nui, ahuhɔ̃emefakaka, asiƒomefakaka, kple drɔ̃ewo gɔmeɖeɖe. Togbɔ be ame geɖe bua afakaka be enye nuwɔna dzro aɖe si ŋu naneke megblẽ le o hã la, Biblia na míenya be gbɔgbɔ vɔ̃wo ƒe ŋusẽkpɔɖeamedzi tee afakalawo le. Le kpɔɖeŋu me, Dɔwɔwɔwo 16:16-18 gblɔ be “afakakagbɔgbɔ” nɔ nyɔnuvi aɖe me si na wòte ŋu ‘kaa nu na amewo.’ Gake esi wonyã gbɔgbɔ vɔ̃a do goe le eme la, megate ŋu kaa nu o.\nGbɔgbɔ vɔ̃wo toa mɔ vovovowo dzi blea amewo\n12. Nukatae agbagbadzedze be míaƒo nu kple ame kukuwo nye nusi me afɔku le?\n12 Mɔ bubu si dzi gbɔgbɔ vɔ̃wo tona blea amewoe nye be wonana wova biaa nu ta sena le ame kukuwo gbɔ. Zi geɖe woblea amesiwo le woƒe ame vevi aɖe si ku fam ale be nukpɔsusu masɔmasɔwo va sua wo si ku ɖe amesi ku ŋu. Gbɔgbɔyɔla aɖe ate ŋu ana nyatakaka tɔxɛ aɖewo alo aƒo nu eye eƒe gbe aɖi amesi ku la tɔ. Esia na ame geɖe va xɔe se be kukuawo gale agbe ŋutɔŋutɔ eye be kadodo kpli wo ate ŋu akpe ɖe agbagbeawo ŋu woakpɔ gbɔdzɔe. Gake “akɔfafa” ɖesiaɖe si esia ahe vɛ la nye alakpa eye wòganye nusi me afɔku le hã. Nukata? Elabena gbɔgbɔ vɔ̃wo ate ŋu aƒo nu wòaɖi amesi ku la ƒe gbe eye woana nyatakaka aɖewo gbɔgbɔyɔla la ku ɖe amesi ku ŋu. (Samuel I, 28:3-19) Gake abe alesi míesrɔ̃e le Ta 6 lia me ene la, kukuawo megali o. (Psalmo 115:17) Le esia ta ‘amesiame si bia nu ta se le ŋɔliyɔla gbɔ’ la ge ɖe gbɔgbɔ vɔ̃wo ƒe mɔ̃ me eye wòle nusi tsi tre ɖe Mawu ƒe lɔlɔ̃nu ŋu wɔm. (Mose V, 18:10, 11; Yesaya 8:19) Eyata kpɔ nyuie be nàƒo asa na mɔ̃ vɔ̃ɖi sia si zãm gbɔgbɔ vɔ̃wo le.\n13. Nukae ame geɖe siwo vɔ̃na na gbɔgbɔ vɔ̃wo tsã la te ŋu wɔ?\n13 Menye ɖe gbɔgbɔ vɔ̃wo blea amewo ko o, ke wodoa vɔvɔ̃ na amewo hã. Egbea Satana kple eƒe gbɔgbɔ vɔ̃wo nyae be “vovoɣi vi aɖe” koe gali na yewo hafi woaxɔ ŋusẽ le yewo si, eyata fifia wogale nu vɔ̃ɖiwo wɔm ɖe edzi wu. (Nyaɖeɖefia 12:12, 17) Ke hã, ame akpe geɖe siwo vɔ̃na na gbɔgbɔ vɔ̃wo gbesiagbe tsã la vo tso vɔvɔ̃ ma me. To mɔ ka nu? Nukae ame ate ŋu awɔ ne eƒo eɖokui ɖe gbɔgbɔyɔyɔ me va yi?\nALESI MÍATSI TRE ÐE GBƆGBƆ VƆ̃WO ŊUI\n14. Abe alesi ƒe alafa gbãtɔ me Kristotɔ siwo nɔ Efeso wɔ nui ene la, aleke míawɔ avo tso gbɔgbɔ vɔ̃wo si me?\n14 Biblia gblɔ alesi míawɔ atsi tre ɖe gbɔgbɔ vɔ̃wo ŋu kple alesi míawɔ ado le woƒe ŋusẽkpɔɖeamedzi te la na mí. Bu ƒe alafa gbãtɔ me Kristotɔ siwo nɔ du si nye Efeso me ƒe kpɔɖeŋu ŋu kpɔ. Wo dometɔ aɖewo ƒo wo ɖokui ɖe gbɔgbɔyɔyɔ me hafi va zu Kristotɔwo. Esi wotso nya me be yewoadzudzɔ gbɔgbɔyɔnuwo wɔwɔ la, nukae wowɔ? Biblia gblɔ be: “Ame geɖe, siwo ka afa la, [tsɔ] woƒe agbalẽwo va ƒo ƒu, eye wotɔ dzo wo le wo katã ƒe ŋku me.” (Dɔwɔwɔwo 19:19) Kristotɔ yeye mawo siwo tɔ dzo woƒe akunyawɔgbalẽwo ɖo kpɔɖeŋu nyui aɖe ɖi na amesiwo di be yewoatsi tre ɖe gbɔgbɔ vɔ̃wo ŋu egbea. Ehiã be amesiwo di be yewoasubɔ Yehowa naɖe asi le nusianu si ku ɖe gbɔgbɔyɔyɔ ŋu keŋkeŋ. Nusiawo dometɔ aɖewoe nye agbalẽwo, magazinewo, videowo, fotowo, kple haƒoƒo siwo dea gbɔgbɔyɔnuwɔnawo ƒe dzi ƒo alo nana wòdzena abe modzakaɖenu aɖe ene. Nusiwo ŋu wòle be woaɖe asi le dometɔ aɖewo hãe nye bokɛwo alo nu bubu siwo wodona ɖe ŋuti be woatsɔ akpɔ ame ɖokui ta tso dzɔgbevɔ̃e me.—Korintotɔwo I, 10:21.\n15. Nukae wòle be míawɔ hafi míate ŋu atsi tre ɖe gbɔgbɔ vɔ̃wo ŋu?\n15 Esi Kristotɔ siwo nɔ Efeso tsrɔ̃ woƒe akunyawɔgbalẽwo vɔ megbe la, apostolo Paulo ŋlɔ ɖo ɖe wo le ƒe aɖewo megbe be: ‘Mía kple vɔ̃ɖinyenye ƒe gbɔgbɔwo ye le kame tem.’ (Efesotɔwo 6:12) Gbɔgbɔ vɔ̃wo mena ta o. Wogakpɔtɔ nɔ didim be yewoakpɔ ŋusẽ ɖe wo dzi kokoko. Eyata nukae gahiã be Kristotɔ mawo nawɔ? Paulo gblɔ na wo be: “Hekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ [Satana] ƒe atsurɔ bibiawo la me ɖe asi.” (Efesotɔwo 6:16) Ne míaƒe xɔse ƒe akpoxɔnu la sesẽ la, ekema míaƒe tsitretsitsi ɖe gbɔgbɔ vɔ̃wo ŋu hã me asẽ.—Mateo 17:20.\n16. Aleke míawɔ ana míaƒe xɔse nasẽ ŋu?\n16 Ekema aleke míawɔ ana míaƒe xɔse nasẽ ŋui? To Biblia sɔsrɔ̃ dzi. Alesi gbegbe gli aɖe asesẽe la nɔa te ɖe eƒe gɔmeɖoanyi ƒe sesẽme dzi zi geɖee. Nenema ke xɔse sẽŋu si anɔ mía si la anɔ te ɖe nusi dzi wotui ɖo koŋ, si nye Mawu ƒe Nya, Biblia, ƒe sidzedze vavãtɔ si asu mía si dzi. Ne míexlẽa Biblia hesrɔ̃a emenyawo gbesiagbe la, míaƒe xɔse asẽ ŋu. Abe gli sesẽ aɖe ene la, xɔse si sẽ ŋu goŋgoŋ akpɔ mía ta tso gbɔgbɔ vɔ̃wo ƒe ŋusẽkpɔɖeamedzi me.—Yohanes I, 5:5.\n17. Nukawo wɔwɔe hiã be míatsi tre ɖe gbɔgbɔ vɔ̃wo ŋu?\n17 Afɔ bubu kawoe wògahiã be Kristotɔ siwo nɔ Efeso naɖe? Wogahiã ametakpɔkpɔ le mɔ bubu aɖe nu le esi du si me wonɔ la yɔ fũ kple gbɔgbɔyɔyɔnuwɔnawo ta. Eyata Paulo gblɔ na wo be: “Mitsɔ gbedodoɖa kple kukuɖeɖewo katã do gbe ɖa le ɣeawokatãɣi me le gbɔgbɔ me.” (Efesotɔwo 6:18) Esi wònye xexe si me yɔ fũ kple gbɔgbɔyɔyɔnuwɔnawo mee míawo hã míele ta la, ehiã vevie ŋutɔ be míayi edzi atso dzi blibo me anɔ gbe dom ɖa na Yehowa be wòakpɔ mía ta le tsitretsitsi ɖe gbɔgbɔ vɔ̃wo ŋu me. Ẽ, ehiã be míayɔ Yehowa ƒe ŋkɔ le míaƒe gbedodoɖawo me. (Lododowo 18:10) Eye ele be míayi edzi anɔ gbe dom ɖa na Mawu be ‘wòaɖe mí tso vɔ̃ɖitɔ la si me,’ si nye tso Satana Abosam si me. (Mateo 6:13) Yehowa aɖo gbedodoɖa mawo siwo tso dzi me la ŋu.—Psalmo 145:19.\n18, 19. (a) Nukatae kakaɖedzi ate ŋu anɔ mía si be míaɖu dzi le tsitretsitsi ɖe gbɔgbɔ vɔ̃wo ŋu me? (b) Biabia ka ŋue míaɖo le ta si kplɔ esia ɖo me?\n18 Gbɔgbɔ vɔ̃wo nye ŋutasẽlawo, gake mele be míavɔ̃ wo o nenye be míetsi tre ɖe Abosam ŋu eye míete ɖe Mawu ŋu to Eƒe lɔlɔ̃nu wɔwɔ dzi. (Yakobo 4:7, 8) Ŋusẽ si le gbɔgbɔ vɔ̃wo si la se ɖe afi aɖe ko. Wohe to na wo le Noa ƒe ŋkekea me, eye woƒe toheʋɔnu mamlɛa le ŋgɔ gbɔna. (Yuda 6) Ðo ŋku edzi hã be Yehowa ƒe dɔla sesẽwo li le mía ta kpɔm. (Fiawo II, 6:15-17) Enye mawudɔla siawo ƒe didi vevie be míakpɔ dzidzedze le tsitretsitsi ɖe gbɔgbɔ vɔ̃wo ŋu me. Ne míagblɔe la, mawudɔla dzɔdzɔewo le dzi dem ƒo na mí be míagana ta o. Eyata mina míayi edzi anɔ Yehowa kple eƒe dɔla wɔnuteƒewo ƒe ƒomea ƒe akpa dzi. Neva eme be míatsri gbɔgbɔyɔyɔnuwɔna ƒomevi ɖesiaɖe eye míayi edzi awɔ ɖe nuxlɔ̃ame siwo le Mawu ƒe Nya la me dzi ɣesiaɣi. (Petro I, 5:6, 7; Petro II, 2:9) Ekema kakaɖedzi asu mía si be míaɖu dzi le míaƒe tsitretsitsi ɖe gbɔgbɔ vɔ̃wo ŋu me.\n19 Gake nukatae Mawu ɖe mɔ gbɔgbɔ vɔ̃wo li eye ŋutasẽnuwɔnawo kpɔtɔ le edzi yim si na amewo le fu kpem alea gbegbe? Míakpɔ biabia sia ƒe ŋuɖoɖo le ta si kplɔ esia ɖo me.\nALESI NÀWƆ ATSI TRE ÐE GBƆGBƆ VƆ̃WO ŊUI\nGblẽ gbɔgbɔyɔnuwo dome\nSrɔ̃ Biblia la\nDo gbe ɖa na Mawu\n^ mm. 2 Nyaɖeɖefia 5:11 gblɔ tso mawudɔla dzɔdzɔewo ŋu be: “Woƒe xexlẽme nu anɔ akpe ewo teƒe akpe ewo.” Eyata Biblia ɖee fia be wowɔ mawudɔla miliɔn alafa geɖe.\nMawudɔla wɔnuteƒewo kpena ɖe amesiwo subɔa Yehowa ŋu.—Hebritɔwo 1:7, 14.\nSatana kple eƒe gbɔgbɔ vɔ̃wo yi edzi le amewo blem eye wole amewo trɔm ɖa tso Mawu ŋu.—Nyaɖeɖefia 12:9.\nNe èyi edzi wɔ Mawu ƒe lɔlɔ̃nu hetsi tre ɖe Satana Abosam ŋu la, asi le gbɔwò.—Yakobo 4:7, 8.


3 Yohanes 1 | Biblia Le Internet Dzi | Xexe Yeye Gɔmeɖeɖe (1984)\n1 Nye, hamemetsitsi la, le nya sia ŋlɔm na Gayo lɔlɔ̃tɔ, si melɔ̃ vevie. 2 Lɔlɔ̃tɔ, medoa gbe ɖa be le nu sia nu me la, eme nanyo na wò, eye nànɔ lãmesẽ me, abe ale si nu le edzi dzem na wò luʋɔ ene. 3 Elabena mekpɔ dzidzɔ ŋutɔ esi nɔviwo va heɖi ɖase tso nyateƒe si me nèlé ɖe asi ŋu, abe ale si nèyi edzi le zɔzɔm le nyateƒe la me ene. 4 Nu bubu aɖeke meli si ta mada akpe ɖo wu nu siawo o, be manɔ sesem be vinyewo yi edzi le zɔzɔm le nyateƒe la me. 5 Lɔlɔ̃tɔ, èle nu wɔm nyateƒetɔe le nu sia nu si nèwɔna na nɔviawo me, evɔ mènya ame siawo hafi o, 6 ame siwo ɖi ɖase le wò lɔlɔ̃ ŋu le hame la ŋkume. Meɖe kuku, do mɔ ame siawo le mɔ si dze Mawu ŋu la nu ne wole dzodzom. 7 Elabena eƒe ŋkɔ tae wodo yi ɖo, eye womexɔ naneke tso dukɔwo me tɔwo si o. 8 Eya ta agba le mía dzi be míaxɔ ame siawo tɔgbi nyuie, bene míazu hadɔwɔlawo le nyateƒe la me. 9 Meŋlɔ nya aɖe na hamea, gake Diotrefo, si dina be yeanɔ nɔƒe gbãtɔ le wo dome la, mexɔa naneke si tso mía gbɔ la bubutɔe o. 10 Esia tae ne meva la, mana woaɖo ŋku dɔ siwo wòyi edzi le wɔwɔm, si nye nya gbegblẽwo gbɔgblɔ tso mía ŋu, la dzi. Eye esi nu siawo mesu eme nɛ o ta la, eya ŋutɔ mexɔa nɔviawo bubutɔe o, eye ame siwo le didim be yewoaxɔ wo la, edzea agbagba be yeaxe mɔ na wo eye be yeanya wo ɖa le hamea me. 11 Lɔlɔ̃tɔ, mègakpɔ nu vɔ̃ɖi wɔwɔ nàsrɔ̃ o, ke nu nyui boŋ. Ame si wɔa nu nyui la, etso Mawu me. Ame si wɔa nu vɔ̃ɖi la, mekpɔ Mawu o. 12 Wo katã woɖi ɖase tso Demetrio ŋu, eye nyateƒea ŋutɔ hã ɖee fia. Le nyateƒe me la, míawo hã míele ɖase ɖim, eye ènyae be ɖase si míeɖina la nye nyateƒe. 13 Nya geɖewo nɔ asinye maŋlɔ na wò hafi, gake nyemedi be mayi edzi atsɔ nuŋlɔtsi kple nuŋlɔti ayi nuŋɔŋlɔa dzi o. 14 Gake mele mɔ kpɔm be makpɔ wò kaba, eye míaƒo nu ŋkume kple ŋkume. Ŋutifafa nanɔ anyi kpli wò. Xɔlɔ̃awo do gbe na wò. Tsɔ nye gbedonamewo na xɔlɔ̃awo ɖekaɖeka.


“Woayra Ame Si Nyoa Dɔme”—Lododowo 22:9\nGBE BUBU Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nTSO gbe aɖe gbe ke la, vɔsawo wɔa akpa vevi aɖe le subɔsubɔ vavãtɔ me. Tsã la, Israel-viwo tsɔa lãwo saa vɔe, eye Kristotɔwo hã tsɔa ‘kafukafuvɔsawo’ naa Mawu tso ɣeaɖeɣi ke. Ke hã, vɔsa bubu aɖewo gali siwo dzea Mawu ŋu ŋutɔ. (Heb. 13:15, 16) Vɔsa siawo hea dzidzɔ kple yayrawo vanɛ, abe ale si míakpɔe le kpɔɖeŋu siwo gbɔna me ene.\nMawu subɔla wɔnuteƒe Hana si nɔ anyi le blema la di vevie be yeadzi ŋutsuvi, ke hã etsi ko. Eya ta, edo gbe ɖa na Yehowa heɖe adzɔgbe nɛ be ne ena yedzi ŋutsuvi la, yeatsɔe “ana Yehowa le eƒe agbemeŋkekewo katã me.” (1 Sam. 1:10, 11) Emegbe Hana fɔ fu dzi ŋutsuvi hetsɔ ŋkɔ nɛ be Samuel. Esi Hana tso no na Samuel la, ekplɔe yi avɔgbadɔa me, abe ale si wòɖe adzɔgbe be yeawɔe ene. Yehowa yra Hana ɖe eƒe ɖokuitsɔtsɔsavɔa ta. Ena wòdzi vi atɔ̃ bubu, eye Samuel hã va zu nyagblɔɖila kple Biblia ŋlɔlawo dometɔ ɖeka.—1 Sam. 2:21.\nAbe ale si wònɔ le Hana kple Samuel gome ene la, mɔnukpɔkpɔ li na Kristotɔ siwo li egbea hã be woatsɔ wo ɖokuiwo ana wo Wɔla la ahasubɔe bliboe. Yesu do ŋugbe be woaɖo nu sia nu si míetsɔ sa vɔe ɖe Yehowa subɔsubɔ ta la teƒe wòagba go.—Marko 10:28-30.\nLe ƒe alafa gbãtɔ me la, wonya nɔvinyɔnu Kristotɔ aɖe si ŋkɔe nye Dorkas la nyuie ɖe eƒe “dɔ nyui geɖewo” kple ale si “wònaa nu amewo dɔmenyotɔe” ta—eƒe vɔsa siawo ɖe vi na ame bubuwo. Gake nublanuitɔe la, eva ‘dze dɔ, eye wòku,’ si wɔe be hamea me tɔwo xa nu ŋutɔ. Esi nusrɔ̃lawo se be Petro nɔ nutoa me la, woɖe kuku nɛ be wòava yewo gbɔ kaba. Bu dzidzɔ si gbegbe wokpɔ esi Petro va fɔ Dorkas ɖe tsitre la ŋu kpɔ ko—le Biblia me la, emae nye zi gbãtɔ si apostolo aɖe fɔ ame ɖe tsitre! (Dɔw. 9:36-41) Ɛ̃, Mawu meŋlɔ Dorkas ƒe vɔsawo be o. (Heb. 6:10) Woŋlɔ nu tso ale si wònyo dɔme na amewoe la ŋu ɖe Mawu ƒe Nyaa me be wòanye kpɔɖeŋu nyui na mí míasrɔ̃.\nApostolo Paulo hã nye ame siwo tsɔ wo ɖokuiwo kple woƒe ɣeyiɣi na faa la ƒe kpɔɖeŋu nyui bubu. Egblɔ le agbalẽ si wòŋlɔ ɖo ɖe nɔvi siwo nɔ Korinto la me be: “Ke nye la, adzɔ dzi nam be mazã nye nuwo katã, eye woazãm bliboe, ɖe mia ta.” (2 Kor. 12:15) Nu siwo me Paulo to na wòkpɔe be ne ame aɖe tsɔ eɖokui na hekpe ɖe ame bubuwo ŋu la, amea ŋutɔ akpɔ dzidzeme, eye vevietɔ wu la, eƒe nu adze Yehowa ŋu eye ayrae hã.—Dɔw. 20:24, 35.\nEdze ƒãa be dzi dzɔa Yehowa ne míezã míaƒe ɣeyiɣi kple ŋusẽ tsɔ do Fiaɖuƒea ƒe nuwo ɖe ŋgɔ eye míekpe ɖe mía nɔvi haxɔsetɔwo ŋu. Gake ɖe mɔ bubuwo gali siwo dzi míato ado alɔ Fiaɖuƒegbeƒãɖeɖedɔa? Ɛ̃! Tsɔ kpe ɖe dɔ siwo lɔlɔ̃ ʋãa mí míewɔna ŋu la, míedea bubu Mawu ŋu to lɔlɔ̃nu faa nudzɔdzɔwo hã me. Wotsɔa nudzɔdzɔ siawo doa alɔ xexea me godoo ƒe gbeƒãɖeɖedɔa, eye esia lɔ asikpekpe ɖe dutanyanyuigblɔlawo kple nɔvi bubu siwo le ɣeyiɣiawo katã ƒe subɔsubɔdɔa wɔm la ŋu ɖe eme. Tsɔ kpe ɖe eŋu la, lɔlɔ̃nu faa nudzɔdzɔwo kee wotsɔ kpɔa dɔwo abe míaƒe agbalẽwo gɔme ɖeɖe kple wo tata, videowo wɔwɔ, kpekpeɖeŋunana ame siwo dzi afɔku dzɔ ɖo kple Fiaɖuƒe Akpata yeyewo tutu ene gbɔ. Míate ŋu aka ɖe edzi be “woayra ame si nyoa dɔme.” Gawu la, ne míetsɔ míaƒe nunɔamesi veviwo na Yehowa la, ke efia be míele bubu dem eya amea ŋu.—Lod. 3:9; 22:9.\nEgbea, ame geɖe ‘dzraa nane ɖo,’ alo ɖoa ga home aɖe koŋ ɖi hedenɛ hamea ƒe nudzɔɖaka si dzi woŋlɔ ɖo be “Xexea Me Katã Ƒe Dɔa” me. (1 Kor. 16:2) Ɣleti sia ɣleti la, hameawo ɖoa nudzɔdzɔ siawo ɖe Yehowa Ðasefowo ƒe dɔwɔƒe si kpɔa dɔa dzi le dukɔ si me wole me. Anya wɔ hã be nàɖo wò lɔlɔ̃nu faa nudzɔdzɔwo ɖe Yehowa Ðasefowo ƒe habɔbɔa ƒe dɔwɔƒe aɖe si le miaƒe dukɔa me. Be nànya habɔbɔ si koŋ Yehowa Ðasefowo zãna le miaƒe dukɔa me la, míeɖe kuku bia nu tso eŋu le alɔdzedɔwɔƒea gbɔ. Àte ŋu akpɔ alɔdzedɔwɔƒea ƒe adrɛs le www.jw.org. Mɔnu siwo dzi nàte ŋu ato adzɔ nu aɖo ɖa tẽe la dometɔ aɖewoe nye esiwo gbɔna:\nÀte ŋu aɖo sikanuwo alo nu xɔasi bubuwo hã ɖa. Ŋlɔ lɛta kpui aɖe kpe ɖe nu siawo tɔgbi ŋu atsɔ aɖe eme be wonye nunana siwo yetsɔ ke keŋkeŋ.\nGadzɔdzɔ si ame ate ŋu abia be woagatrɔe ana ye ne yegahiã gaa.\nŊlɔ lɛta kpe ɖe nunanaa ŋu atsɔ aɖee afia be àgate ŋu abia be woatrɔe ana ye.\nTsɔ kpe ɖe ga kple nunɔamesi siwo woatsɔ ana ŋu la, nunana ƒe mɔnu bubu siwo dzi woato akpe asi ɖe xexea me katã ƒe Fiaɖuƒesubɔsubɔdɔa ŋu hã li. Woawoe nye esiwo gbɔna. Mɔnu ka ke ŋu dɔ nàdi be yeawɔ o, míeɖe kuku do ka kple alɔdzedɔwɔƒe si kpɔa dɔa dzi le miaƒe dukɔa me gbã, ale be nànya mɔnu si ŋu dɔ anya wɔ le mia gbɔ. Esi wònye be se ƒe nudidiwo kple adzɔxexe ŋuti sewo to vovo le dukɔ vovovowo me ta la, ele vevie be nàxɔ mɔfiame tso ame siwo nya nu tso adzɔxexe kple senyawo ŋu la gbɔ be nànya mɔnu nyuitɔ si dzi nàto adzɔ nu.\nInsurance (alo Assurance): Àte ŋu atia Yehowa Ðasefowo ƒe habɔbɔa ƒe dɔwɔƒe aɖe be eyae woaxe yeƒe insurance-ga alo dzudzɔxɔxɔ le dɔ me ƒe ga na ne yeku.\nGa Siwo Le Gadzraɖoƒe: Àte ŋu awɔ ɖoɖo le mia gbɔ gadzraɖoƒewo ƒe sewo nu be ne yemegava li o la, woatsɔ ga si nèdzra ɖo ɖe gadzraɖoƒe alo esi nèdzra ɖo ɖe zazã le wò dzudzɔxɔxɔ le dɔme megbe ŋu ade Yehowa Ðasefowo ƒe habɔbɔa ƒe dɔwɔƒe aɖe ƒe ŋkɔ me.\nGa Si Wode Dɔ Aɖe Me Kple Esi Wodo Na Dɔwɔƒewo: Àte ŋu atsɔ ga siawo ana Yehowa Ðasefowo ƒe habɔbɔa ƒe dɔwɔƒe aɖe be wòanye nunana si yetsɔ ke keŋkeŋ alo nàŋlɔ agbalẽ si te nàde asii be woatsɔ gaa ana habɔbɔa ne yeku.\nAƒewo, Dɔwɔxɔwo, Kple Anyigbawo: Àte ŋu atsɔ aƒe, dɔwɔxɔ, alo anyigba siwo woate ŋu adzra la ana Yehowa Ðasefowo ƒe habɔbɔa ƒe dɔwɔƒe aɖe be wòanye nu si ŋu nèɖe asi le keŋkeŋ, alo ne aƒe si me nèlee wònye la, woagblẽ xɔawo dometɔ aɖe ɖi na wò be nànɔ eme le wò agbenɔɣi.\nNunaɖoɖo Si Me Woɖea Nane Le Naa Nunalaa Ƒe Sia Ƒe: Esia nye ɖoɖo aɖe si me ame tsɔa eƒe ga naa Yehowa Ðasefowo ƒe habɔbɔa ƒe dɔwɔƒe aɖe. Le ɖoɖo sia me la, woxea ga home aɖe koŋ na nunalaa ƒe sia ƒe le eƒe agbenɔɣi katã. Zi geɖe la woɖea adzɔxexe ƒe agba dzi kpɔtɔna na nunalaa le ƒe si me wòwɔ nunana ƒe ɖoɖo sia.\nDomenyinuwo: Àte ŋu awɔ domenyinumagbalẽ le setɔwo gbɔ be yeƒe nunɔamesi alo ga nazu Yehowa Ðasefowo ƒe habɔbɔa ƒe dɔwɔƒe aɖe tɔ le yeƒe ku megbe, alo nàwɔ agbalẽ ɖe wò nunɔamesi aɖe dzi be wòanye habɔbɔa tɔ esime nèle agbe. Ðoɖo sia ate ŋu ana woaɖe adzɔ si nànɔ xexem dzi akpɔtɔ na wò.\nAbe ale si nyagbɔgblɔ “nunana si ŋu wowɔ ɖoɖo ɖo” ƒe gɔmesese ɖee fia ene la, ehiã be nunalaa nawɔ ɖoɖo aɖe koŋ ɖe nunana siawo tɔgbi ŋu. Ne èdi be yeado alɔ Yehowa Ðasefowo ƒe xexea me katã ƒe dɔa to nunana siwo ŋu wowɔ ɖoɖo ɖo ƒomevi aɖewo dzi la, wotrɔ asi le agbalẽ gbadza si nye Charitable Planning to Benefit Kingdom Service Worldwide ŋu be wòakpe ɖe ŋuwò. Agbalẽ gbadza sia si le Eŋlisigbe kple Spaingbe me la na numekɔkɔ tso mɔnu siwo dzi nàto adzɔ nu fifia alo ana wò nunɔamesiwo nazu habɔbɔa tɔ le wò ku megbe ŋu. Ðewohĩ menye nyatakaka siwo katã le eme la ŋu dɔe nàte ŋu awɔ le dukɔ si me nèle la me o, le adzɔxexe ŋuti sewo kple dukɔa ƒe se bubuwo ta. Nunana si ŋu wowɔ ɖoɖo ɖo ƒe mɔnu siawo wɔe be ame geɖe te ŋu do alɔ míaƒe subɔsubɔdɔa kple kpekpeɖeŋunadɔwo le xexea me godoo eye wòwɔe be woɖe adzɔ si woxena dzi kpɔtɔ na wo. Ne agbalẽ sia le miaƒe dukɔa me la, àte ŋu adɔe to hame si me nèle ƒe agbalẽŋlɔla dzi.